Imigresen Sabah Tumpaskan Sindiket Penipuan Dalam Talian

KOTA KINABALU, 27 Nov: Satu sindiket penipuan pelaburan dalam talian yang berpusat di China berjaya ditumpaskan Jabatan Imigresen Sabah selepas menahan 104 warganegara China yang dipercayai menjalankan aktiviti berkenaan di sini, semalam.

Pengarah Jabatan Imigresen Sabah Datuk Muhamad Sade Mohamad Amin berkata mereka ditahan dalam serbuan di sebuah pusat membeli-belah dan dua unit kondominium di Jalan Universiti Malaysia Sabah pada pukul 4.00 petang.

“Semasa serbuan dijalankan kesemua warganegara China itu sedang menjalankan aktiviti berkenaan yang dipercayai sudah beroperasi sejak dua bulan lepas.

“Serbuan yang dijalankan hasil daripada maklumat awam serta intipan itu, melibatkan 41 anggota Jabatan Imigresen. Sebanyak 916 unit telefon bimbit, 64 komputer riba dan 28 unit komputer peribadi dirampas dalam serbuan itu,” katanya kepada pemberita di sini hari ini.

Beliau berkata kesemua yang ditahan berumur 18 hingga 39 tahun dan 10 daripadanya adalah wanita.

Muhamad Sade berkata, modus operandi sindiket berkenaan adalah menawarkan mangsa keuntungan yang tinggi dan pantas, kesemua suspek yang bertindak selaku operator itu pula akan menghantar satu kod kepada pelanggan dari laman sesawang tertentu yang aplikasinya adalah dalam bahasa Cina.

“Kesemua yang ditahan memasuki negara ini menggunakan pas lawatan sosial, namun 69 orang daripadanya gagal menunjukkan pasport dan dokumen pengenalan diri dan sehingga kini juga tiada pihak yang tampil mengemukakan dokumen mereka,” katanya.

Beliau berkata semua barang rampasan disita di bawah Akta Pencegahan Pengubahan Wang Haram 2001 (AMLA), dan satu laporan mengenai serbuan itu akan dibuat untuk dihantar kepada kedutaan China.

Ditanya sama ada kes berkenaan mempunyai kaitan dengan kes yang sama di Selangor baru-baru ini, Muhamad Sade berkata pihaknya masih menyiasat mengenai perkara itu.

“Namun apa yang kita lihat modus operandi mereka adalah sama dan kesemua yang ditahan juga adalah warganegara China,” katanya.


Duterte berjenaka pernah guna ganja

MANILA: Presiden Rodrigo Duterte mengaku mengambil ganja bagi membolehkan beliau berhadapan jadual ketatnya sebelum berkata ia cuma jenaka.

Menggambarkan pengalaman itu ketika Sidang Kemuncak ASEAN bulan lalu di Singapura, yang menyaksikan jadual mesyuarat dan persidangan ketat, pemimpin berusia 73 tahun itu berkata beliau terpaksa mengambil ganja untuk kekal bertahan.

“Sidang itu amat memenatkan secara fizikal. Saya rasa pada usia ini, sukar untuk saya menangani tekanan, jadi saya ambil ganja untuk terus dapat bertahan,” katanya dalam ucapan di istana presiden.

Beliau kemudian mendakwa kenyataan itu sekadar jenaka.

Bercakap tidak lama selepas itu, Duterte, yang dikenali dengan gaya lantang, menolak dakwaan beliau melakukan kesalahan dengan kenyataan mengenai penggunaan ganja itu.

“Ia cuma jenaka, sudah tentu ia satu jenaka, tetapi tiada siapa dapat menyekat saya melakukan gaya saya,” katanya, menambah sesiapa yang mengambil serius kenyataan itu ‘bodoh’.

Bagaimanapun, jenaka ganja itu tidak dipandang ringan oleh banyak pihak di Filipina yang boleh membawa hukuman penjara jangka panjang jika disabitkan bersalah memilikinya. – Agensi


Lagi 85 PATI Filipina Diusir

KOTA KINABALU : Seramai 85 orang pendatang asing tanpa izin (PATI) Filipina diusir dari Sabah melalui jalan laut, semalam.

Pengarah Majlis Keselamatan Negara (MKN) Sabah, Sh Sitti Saleha Habib Yussof berkata, pengusiran berkenaan adalah siri ke-12 bagi tahun ini, sekali gus menjadikan jumlah keseluruhan PATI diusir seramai 594,257.

Katanya, MKN Sabah akan terus menyelaras tanggungjawab bersama Jabatan Imigresen Malaysia Negeri Sabah, Polis Diraja Malaysia, Jabatan Kesihatan Negeri Sabah dan pelbagai agensi yang lain untuk mengusir  PATI pulang ke negara asal.

“MKN Sabah merakamkan penghargaan dan terima kasih kepada semua agensi yang terlibat dalam membantu menjayakan proses pengusiran PATI.

“Namun demikian, tanggungjawab membanteras kebanjiran PATI bukanlah terletak di bahu kerajaan semata-mata, kerjasama daripada orang awam juga adalah amat perlu.

“Orang awam diminta untuk tidak bersekongkol dalam melindungi PATI di negeri ini,”kata kenyataan itu.

Tambahnya, kejayaan menangani PATI bergantung dengan peranan dan kerjasama daripada semua pihak.


Bapa Dera Dua Anak Kandung Dipenjara 22 Tahun

TAWAU: Seorang buruh ladang dihukum penjara 22 tahun di Mahkamah Sesyen di sini, hari ini, selepas mengaku bersalah terhadap dua pertuduhan mendera dua anak kandungnya dalam kejadian di Ulu Balung, pada 13 Mac lalu.

Tertuduh, Nasir Basir, 26, membuat pengakuan itu selepas pertuduhan dibacakan jurubahasa mahkamah secara berasingan di hadapan Hakim Awang Kerisnada Awang Mahmud.

Mengikut pertuduhan pertama dan kedua, tertuduh didakwa sebagai bapa kepada kanak-kanak lelaki dan perempuan masing-masing berumur tiga dan lima tahun telah mendedahkan kanak-kanak itu dengan cara mungkin akan menyebabkannya mengalami kecederaan fizikal dan kesan gangguan emosi.

Tertuduh didakwa melakukan kesalahan terbabit di No F4 Perumahan Pekerja Ladang Giram – Divisyen Ulu Balung, Jalan Tawau-Kunak, di sini, pada 3 petang 13 Mac lalu.

Bagi kedua-dua kesalahan itu, tertuduh didakwa mengikut Seksyen 31(1)(a) Akta Kanak-Kanak 2001 yang memperuntukkan hukuman denda tidak melebihi RM50,000 atau penjara tidak melebihi 20 tahun atau kedua-duanya sekali jika sabit kesalahan.

Terdahulu, Timbalan Pendakwa Raya, Kershanathan Pathmanathan dalam hujahannya memohon mahkamah mempertimbangkan hukuman berat dan setimpal bukan hanya sebagai hukuman kepada tertuduh, tetapi menjadi pengajaran kepada masyarakat agar tidak melakukan jenayah sedemikian.

Beliau berkata, kedua-dua mangsa dalam kes berkenaan adalah anak kandung tertuduh sendiri dan mangsa akan membesar dengan mengalami trauma berkekalan sepanjang hayat mereka selain penderaan dialami mereka sangat teruk.

Sementara itu, tertuduh yang tidak diwakili peguam dalam rayuannya memohon hukuman diringankan selepas mendakwa dirinya dalam keadaan tertekan sehingga bertindak mendera kanak-kanak terbabit dengan tujuan supaya isteri kembali semula ke pangkuannya.

Mahkamah kemudian menjatuhkan hukuman 11 tahun penjara bagi setiap pertuduhan berkuat kuasa dari tarikh sabitan hari ini serta berjalan secara berasingan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Minum sampai mati

BEIJING: Seorang lelaki maut selepas meminum pelbagai jenis cecair dan menyiarkan aksi itu secara langsung di Internet semata-mata untuk menjadi popular di laman sosial.

Lelaki itu yang dikenali sebagai Chu, 29, menyiarkan secara langsung aksinya meminum bir, cecair alkohol dan juga minyak masak hampir setiap hari selama tiga bulan.

Thepaper.cn kelmarin melaporkan, Chu membuat kemunculan terakhir di aplikasi Liaoliao pada 31 Disember lalu apabila dia menyiarkan secara langsung aksinya meminum alkohol di sebuah pasar raya di Dalian, wilayah Liaoning.

“Chu maut bukannya akibat meminum alkohol pada hari itu tetapi kesan daripada apa yang diminumnya selama tiga bulan sebelum itu.

“Dia minum bir dan pelbagai lagi, tanpa rehat walau sehari,” kata seorang rakannya yang enggan dikenali.

Aksi Chu meminum pelbagai cecair itu disiarkan secara langsung di aplikasi itu dan penonton juga boleh berkomunikasi dengannya.

Rakannya memberitahu, selain bir dan alkohol, Chu pernah meminum minyak masak atas desakan peminatnya yang menjanjikan ganjaran wang tunai.

“Dalam aksi itu, Chu terduduk dan memberitahu dia tidak boleh melakukannya lagi tetapi penonton mendesak dia terus meminum minyak masak berkenaan,” jelasnya.

Menurut rakannya itu, Chu memperoleh kira-kira 500 yuan (RM304) sehari dengan membuat aksi berkenaan. – Agensi


“Selamatkan suami saya”

Hanya itu mampu diluahkan Nadin Junianti Najiri, 25, isteri Jari Abdullah, 34, susulan video terbaharu menunjukkan dua daripada mangsa culik iaitu Hariadin, 45, dan Heri Ardiansyah, 19, bersama-sama kumpulan militan Abu Sayyaf dengan parang diacukan ke leher Hariadin.

Nadin Junianti berkata, dia dihubungi penculik dua hari lalu yang meminta berusaha mendapatkan bantuan kerajaan Malaysia untuk mengadakan rundingan dengan penculik sebelum menghantar video berkenaan menerusi aplikasi Messenger.

“Siapa tak panik apabila melihat video itu. Saya hampir pengsan biarpun suami saya tiada dalam video. Bantulah kami kerajaan Malaysia.

“Hingga sekarang tiada pihak (daripada kerajaan) yang hubungi saya. Kami tidak tahu lagi mahu ke mana (untuk minta bantuan),” katanya ketika dihubungi di sini, hari ini.

Pada 6 Disember lalu, ketiga-tiga nelayan itu dilaporkan hilang ketika menangkap ikan di perairan Pegasus Reef Kinabatangan.

Tiga nelayan terbabit kemudian disahkan diculik selepas seorang daripada isteri mangsa menerima panggilan daripada mangsa mendakwa dibawa ke tempat tidak diketahui di Filipina.

Baru-baru ini, Pesuruhjaya Polis Sabah, Datuk Omar Mammah, berkata berdasarkan maklumat, ketiga-tiga mangsa berada dalam keadaan baik dan pasukan keselamatan Filipina berusaha menyelamatkan mereka.

Nadin Junianti berkata, ini kali ketiga penculik yang dipercayai menggunakan orang tengah yang boleh berbahasa Melayu untuk menghubunginya.

Katanya, selain mengugut untuk mengancam keselamatan semua mangsa, penculik juga meminta mereka mencari inisiatif termasuk meminta bantuan wakil rakyat kerana sehingga kini tiada rundingan dilakukan dengan pihak penculik.

“Sudah lebih dua bulan sejak mereka diculik. Kami cuma dapat tahu khabar mereka apabila dihubungi penculik,” katanya. – Berita Harian


Dadah: Pegawai Kanan Penjara Sabah Letak Jawatan?

KOTA KINABALU: Pesuruhjaya Polis Sabah Datuk Zaini Jass (gambar) berkata polis tidak membuat apa-apa penangkapan melibatkan pegawai kanan Jabatan Penjara Sabah yang dikatakan telah ditangkap dengan sejumlah besar syabu dalam pemilikannya.

“Saya telah membuat semakan dan mendapati pihak polis tidak pernah membuat apa-apa tangkapan melibatkan individu itu,” katanya ketika dihubungi, Isnin.Dia ditanya sama ada benar bahawa pegawai tertinggi itu ditangkap oleh polis Narkotik bersama setengah kilogram disyaki syabu dan suspek meletak jawatan dalam tempoh 24 jam, dua minggu lalu.

Adalah dipercayai bahawa suspek turut diuji positif syabu.Ketika dihubungi, Pengarah Penjara Pusat Kota Kinabalu, Pen Teyun sekadar berkata bahawa beliau “tiada komen” mengenai perkara itu dan sebarang pertanyaan harus diajukan kepada Pengarah Penjara Negeri.Jika benar, ia akan menjadi contoh paling serius mengenai seorang pegawai tinggi yang terlibat dalam dadah.

Ketua Polis Negara sebelum ini memberi jaminan bahawa tiada sesiapa yang akan terkecuali dalam tindakan keras terhadap dadah, terutama kakitangan berpakaian seragam.

Jabatan Penjara Negeri telah dikaitkan dengan sekurang-kurangnya dua kes utama di mahkamah, baru-baru ini.

Pada Oktober tahun lepas, 10 anggota penjara, termasuk seorang pegawai, didakwa di Mahkamah Majistret dalam kes pembunuhan seorang banduan di Penjara Kapayan.Mereka didakwa bersama membunuh seorang banduan berumur 36 tahun di sebuah sel Penjara Pusat Kota Kinabalu.

Kes itu masih berjalan.Pada Ogos tahun yang sama, seorang Majistret mempersoalkan masalah keselamatan serius di penjara-penjara Sabah yang membolehkan seorang perogol yang menjalani hukuman 33 tahun mendapatkan syabu semasa menjalani hukuman penjara. – DailyExpress


Sabah Benarkan Operasi E-Hailing Rentas Daerah Tanpa Surat Polis

KOTA KINABALU: Sabah membenarkan perkhidmatan e-hailing, teksi yang berdaftar dengan e-hailing dan perkhidmatan penghantaran barangan beroperasi merentas daerah tanpa surat kebenaran polis, bermula esok.

Jurucakap perkembangan harian COVID-19 Sabah, Datuk Masidi Manjun, bagaimanapun berkata, kelonggaran itu hanya membabitkan rentas daerah di antara Kota Kinabalu, Putatan dan Penampang.

Katanya, kebenaran itu diberikan mengikut prosedur operasi standard (SOP) yang ditetapkan Majlis Keselamatan Negara (MKN) sepanjang tempoh pelaksanaan Perintah Kawalan Pergerakan (PKP) 3.0 bagi memenuhi keperluan masyarakat.

“Masa operasi dibenarkan bermula jam 6 pagi hingga jam 8 malam setiap hari dengan had kapasiti seorang penumpang saja kecuali untuk tujuan perubatan atau kecemasan dengan had maksimum dua penumpang,” katanya dalam kenyataan media, malam ini.

Pengendali perkhidmatan terbabit sebelum ini tertakluk kepada SOP ketat PKP yang tidak membenarkan rentas daerah, termasuk di antara Putatan, Penampang dan Kota Kinabalu yang sebelum ini dikategorikan sebagai satu daerah bagi memudahkan pergerakan.

Sementara itu, Masidi yang juga Menteri Kerajaan Tempatan dan Perumahan negeri, berkata Kluster Kampung Bolong Baru yang dilaporkan di Tuaran dan Kota Belud pada 7 Jun lalu dikenal pasti sebagai kluster paling aktif hari ini bersama empat lagi kluster sedia ada yang lain.

Beliau berkata, kluster terbabit merekodkan 15 kes baharu positif COVID-19, diikuti Kluster Ocean Blue (sembilan kes) Kluster Taman Wawasan (lapan kes), Kluster Lot 9 (lima kes) dan Kluster Serudung Baru (lima kes).

Katanya, kelima-lima kluster itu, menyumbang 42 kes daripada keseluruhan 48 kes positif COVID-19 yang dikesan melalui saringan kluster di Sabah hari ini.

Secara keseluruhan, Sabah mencatat 193 kes baharu positif COVID-19 hari ini dengan tiga kematian, iaitu masing-masing dua di Tawau dan satu di Sandakan, manakala seramai 319 orang dilaporkan sembuh.

Masidi berkata, kes baharu hari ini meningkat 27 kes berbanding 166 kes yang dilaporkan semalam.

“Daripada 193 kes jangkitan baharu hari ini, 84 kes adalah hasil daripada saringan kontak rapat, diikuti saringan kluster (48 kes), saringan bergejala (17 kes), saringan bersasar (32 kes) 12 kes lagi daripada lain-lain saringan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peninju Russia Maut Selepas Bertarung

MOSCOW: Peninju Russia, Maxim Dadashev dilaporkan mati akibat kecederaan otak yang dialami selepas menyertai satu pertarungan di Maryland, Amerika Syarikat, kata persekutuan tinju Russia semalam.

AFP melaporkan, peninju berusia 28 tahun dikenali sebagai ‘Mad Max’ itu mengalami kecederaan itu selepas bertarung menentang peninju dari Puerto Rico, Subriel Matias pada Jumaat lalu.

“Maxim Dadashev meninggal dunia di AS susulan kecederaan dialami dalam pertarungan menentang Matias,” kata persekutuan itu.

Pertarungan kategori super lightweight itu terpaksa dihentikan pada pusingan ke-11 sebelum dia dihantar ke hospital untuk menjalani pembedahan otak di Washington. – AFP


Jika Masih Ingin Bersama Dr M, Rakyat Akan Hukum PH, Kata Pemuda PKR Sabah

KOTA KINABALU: Ketua Penerangan Pemuda PKR Sabah, Razeef Rakimin berkata, Pakatan Harapan (PH) perlu menolak sebarang kerjasama dengan bekas perdana menteri, Dr Mahathir Mohamad dan sekutunya atau mereka akan dihukum rakyat pada pilihan raya umum ke-15 (PRU15) nanti.

Beliau berkata, kenyataan itu bukan serangan peribadi namun berpendapat PH sudah cukup memberi banyak peluang kepada Mahathir pada PRU lalu.

“PH bukan saja menerima PPBM malah menjadikan Mahathir sebagai pengerusi PH serta calon perdana menteri daripada gabungan itu.

“Seperti yang saya pernah kata, Mahathir hanya kebetulan berada di tempat dan masa yang tepat, gelombang kebangkitan rakyat pada PRU lalu sudah sampai ke puncak yang menyaksikan penolakan terhadap kerajaan Barisan Nasional (BN) pada masa itu.

“Kita telah berikan kerusi terbanyak kepada parti beliau namun hanya berjaya memenangi 13 daripada 52 kerusi Parlimen yang ditandingi. Maka tidak timbul beliau sebagai faktor kemenangan PH,” katanya dalam kenyataan.

Razeef berkata, ketika menjadi perdana menteri, Mahathir banyak menolak inisiatif dari beberapa kementerian termasuk untuk melaksanakan beberapa janji yang termaktub dalam manifesto PH.

“Apa yang sangat terkesan hingga ke hari ini adalah apabila beliau menyatakan ‘manifesto bukan kitab suci’ dan tidak ada keperluan untuk menunaikannya.

“Perkara ini menimbulkan kemarahan kepada rakyat yang akhirnya diterjemah melalui pilihan raya kecil (PRK) yang mana keputusannya menyaksikan parti penyandang kekal menang di kerusi ditandingi tetapi parti beliau dahulu iaitu PPBM tewas dalam dua PRK selain kehilangan kerusi DUN Semenyih serta Parlimen Tanjung Piai,” katanya.

Beliau berkata, Mahathir juga sanggup menggadaikan prinsip beliau dengan menarik seramai 13 Ahli Parlimen Umno untuk menyertai PPBM yang akhirnya menjadi pengkhianat kepada PH.

Katanya, kemarahan rakyat juga semakin memuncak apabila beliau cuba menggagalkan janji peralihan kuasa kepada Anwar Ibrahim seperti termaktub pada perjanjian muafakat PH yang ditandatangani semua pemimpin parti dalam PH.

“Langkah Sheraton juga tercetus dari idea beliau untuk membentuk kerajaan Melayu-Islam tanpa DAP, PKR dan Amanah sekaligus membatalkan janji dalam PH untuk beliau terus berkuasa.

“Gerakan ini bermula secara terbuka ketika kongres maruah Melayu diadakan setelah melihat beliau mendapat sokongan Umno dan PAS.

“Selain meletak jawatan sebagai perdana menteri secara gopoh tanpa berbincang dengan Majlis Presiden PH, beliau juga beberapa kali menggagalkan usaha untuk mendapatkan semula mandat rakyat kerana tidak bersetuju Anwar dicalonkan sebagai perdana menteri,” katanya.

Razeef berkata, Mahathir juga menggunakan taktik yang beliau mahir iaitu “pecah dan perintah” apabila mencadangkan Shafie Apdal sebagai calon perdana menteri dan cuba memerangkap Ahli Parlimen dari Sabah dan Sarawak dalam permainan kotornya yang akhirnya menimbulkan pergeseran antara komponen PH.

Katanya, perpecahan itu bukan sahaja menggagalkan usaha mendapatkan kembali mandat rakyat malah menyebabkan kerajaan Warisan Plus tumbang di Sabah.

“Maka saya menasihatkan bukan sahaja PKR, malah rakan dari DAP dan Amanah agar menolak kerjasama dengan Mahathir yang jelas akan menyebabkan rakyat menolak PH pada PRU15.

“Masuk ke dalam lubang ular yang sama sebanyak dua kali hanya menunjukkan PH masih belum matang untuk memimpin negara ini dan saya percaya jika PH masih ingin bersama Mahathir, rakyat akan menghukum PH melalui peti undi,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


GKP 2.0 Dibayar Bermula 30 November

PUTRAJAYA: Sejumlah 304,000 perusahaan kecil dan sederhana (PKS) mikro bakal menerima bantuan Geran Khas Prihatin (GKP) 2.0 berjumlah RM912 juta mulai 30 November ini.

Menteri Kewangan, Tengku Datuk Seri Zafrul Tengku Abdul Aziz, berkata bantuan kewangan di bawah pakej rangsangan ekonomi KITA PRIHATIN akan disalurkan kepada PKS mikro berkelayakan dan tidak pernah menerima GKP sebelum ini.

“Kerajaan menganggarkan peruntukan GKP 2.0 adalah sebanyak RM912 juta, iaitu peningkatan daripada peruntukan asal sebanyak RM600 juta.

“Kerajaan telah membuka semula permohonan untuk GKP 2.0 Geran Khas Prihatin (GKP 2.0) yang menjadi bantuan kewangan secara one-off berjumlah RM3,000 kepada PKS mikro yang layak dan belum pernah GKP sebelum ini.

“Tujuan GKP 2.0 adalah bagi meringankan beban kewangan perniagaan yang dihadapi ekoran penularan wabak COVID-19 dan bagi meningkatkan produktiviti pengeluaran dan perkhidmatan demi kelangsungan PKS mikro,” katanya dalam satu kenyataan.

Tempoh permohonan GKP 2.0 telah dibuka antara 1 hingga 31 Oktober 2020 lalu.

Di bawah GKP 1.0 yang diumumkan sebelum ini, lebih 545,000 PKS mikro seluruh negara telah menerima manfaatnya dengan jumlah keseluruhan bantuan sebanyak RM1.63 bilion.

Tengku Zafrul, berkata bagi memastikan PKS mikro yang benar-benar layak menerima bantuan itu dan memenuhi syarat yang ditetapkan, setiap permohonan yang diterima Lembaga Hasil Dalam Negeri (LHDN) telah disemak silang atau diverifikasi dengan data agensi kerajaan yang berkaitan termasuk di peringkat pihak berkuasa tempatan (PBT) dan Suruhanjaya Syarikat Malaysia (SSM).

“Susulan proses permohonan, sukacita dimaklumkan bahawa hampir 304,000 PKS mikro layak menerima GKP 2.0. Jumlah ini adalah lebih daripada sasaran asal iaitu 200,000 PKS mikro.

“1Pembayaran akan dikreditkan terus ke akaun bank yang didaftarkan semasa permohonan GKP 2.0 mulai 30 November 2020 dan semakan status kelulusan boleh dibuat mulai 27 November 2020 di Portal GKP, https://gkp.hasil.gov.my,” katanya.

Mengambil kira kelulusan GKP 1.0 dan GKP 2.0, jumlah keseluruhan penerima pada tahun 2020 adalah hampir 849,000 PKS mikro dengan jumlah bantuan kewangan sebanyak RM2.55 bilion, kata Tengku Zafrul. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Indonesia Sedia Laksana Semula Perintah Berkurung

JAKARTA: Indonesia akan melaksanakan kembali perintah berkurung atau mengetatkan lagi peraturan jika laporan kes COVID-19 meningkat, lapor Agensi Berita Vietnam (VNA).

Perkara itu diumumkan Presiden Joko Widodo (Jokowi) ketika mengadakan lawatan di Pejabat Pasukan Bertindak COVID-19 Kebangsaan di sini, semalam.

Jokowi mengarahkan ketua wilayah yang melaksanakan fasa normal baharu membuat penilaian rutin situasi semasa di lapangan.

Katanya, terdapat risiko wujudnya titik panas virus baharu mahupun peningkatan jangkitan jika normal baharu dilaksanakan sebelum tiba waktunya.

Indonesia merekodkan 1,241 kes baharu COVID-19 pada 10 Jun, angka tertinggi dalam tempoh sehari.

Setakat ini, republik itu mencatatkan 34,316 jumlah jangkitan dengan 1,959 kematian dan 12,129 pulih.

Berdasarkan statistik kerajaan, 3.05 juta rakyat negara itu kehilangan pekerjaan setakat 2 Jun, kesan daripada pandemik berkenaan. – BERNAMA


9,380 Kes Baharu Covid-19, Empat Negeri Catat Ribuan Kes

PUTRAJAYA: Kementerian Kesihatan (KKM) melaporkan 9,380 kes baharu Covid-19, menjadikan jumlah jangkitan meningkat kepada 2,303,837 kes setakat ini.

Ketua Pengarah Kesihatan, Dr Noor Hisham Abdullah berkata, Sarawak terus mencatatkan jumlah jangkitan harian tertinggi dengan 1,503 kes.

Ia diikuti Kelantan (1,170), Selangor (1,116), Johor (1,105), Sabah (790), Terengganu (704), Perak (629), Pulau Pinang (623), Kedah (556), Pahang (511), Kuala Lumpur (214), Melaka (200), Negeri Sembilan (191), Perlis (42), Putrajaya (18) dan Labuan (lapan).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Najib Pemilik Akaun Peribadi Ambank’

KUALA LUMPUR: Wujud kesimpulan munasabah bahawa Datuk Seri Najib Razak adalah pemilik akaun peribadi Ambank yang menerima wang RM42 juta.

Hakim Mohd Nazlan Mohd Ghazali dalam penghakimannya berkata, adalah luar biasa bahawa tertuduh sebagai Perdana menteri dan Menteri Kewangan ketika itu tidak mengetahui mengenai hal berkenaan.


‘Kad biru’ RM200

“Saya datang naik kapal laut (tongkang) bersama lebih 150 orang lagi rakyat Filipina lain, sebaik tiba di Sabah dipercayai Sandakan, kami terus disapa seorang lelaki dipercayai ejen menawarkan MyKad biru.

NILAI: Naik tongkang selama dua hari dari Basilan dan ditawarkan kad pengenalan biru dengan harga RM200.

Itu pendedahan diceritakan seorang remaja berusia 16 tahun dari Filipina selepas ditahan Jabatan Pendaftaran Negara (JPN) dalam Operasi Terancang di kawasan rumah pangsa kos rendah di Nilai Perdana di sini, semalam.

Remaja itu yang dikesan mempunyai MyKad seorang lelaki lain berusia 23 tahun dari Batu Sapi, Sabah itu mengaku ditawarkan MyKad oleh seorang ejen di Sabah sebaik tiba di negeri itu, setahun lalu.

Dakwanya, dia terpaksa datang ke Malaysia seorang diri untuk mencari wang demi membiayai pengajian kakaknya di sebuah kolej di Basilan.

“Pada mulanya saya takut namun diyakinkan lelaki itu jika mahu bekerja di Malaysia perlu ada MyKad yang ditawarkan harga RM200 hingga RM500,” katanya sebaik ditemubual selepas ditahan anggota penguat kuasa JPN, semalam.

Dalam operasi selama tiga jam bermula 12 tengah malam itu seramai 136 penguat kuasa JPN, Jabatan Imigresen Malaysia dan Pasukan Gerakan Am (PGA) diketuai Ketua Pengarah JPN Datuk Mohammad Razin Abdullah menyerbu lapan blok bangunan berkenaan.

Dalam serbuan di rumah remaja itu jam 2.30 pagi, penguat kuasa JPN terpaksa memecahkan pintu depan berikutan mereka enggan membuka pintu.

Sebaik dibuka, terdapat tiga lelaki termasuk remaja berkenaan bersama seorang wanita warga Filipina mengakui tidak mempunyai sebarang dokumen pengenalan diri.

Bagaimanapun, hasil geledah di rumah berkenaan mendapati pelbagai MyKad serta dokumen dan sijil kelahiran yang disembunyikan termasuk satu MyKad disembunyikan dalam lipatan surah Yasin.

Sebaik disoal siasat, remaja berkenaan mengakui MyKad itu diberikan ejen untuk dibeli dengan harga RM200 sebaik tiba di negara ini.

“Saya masih tidak membuat sebarang keputusan untuk membeli MyKad ini. Ejen dipercayai orang tempatan minta saya pakai dulu…Dah ada duit baru saya bayar,” dakwanya.

Katanya, dia menggunakan MyKad itu dan berjaya memperoleh kerja di sebuah kilang di Nilai walaupun gambar di MyKad itu tidak sama dengan mukanya.

Dua lagi rakan remaja itu berusia 20-an bagaimanapun enggan mengakui MyKad berkenaan milik mereka walaupun tertera wajah mereka.

Sementara itu, Mohammad Razin berkata, seramai 18 individu berusia 16 hingga 49 tahun ditahan dalam operasi itu kerana menggunakan MyKad palsu manakala sembilan warga Indonesia ditangkap bawah Akta Imigresen kerana tidak memiliki dokumen diri.

“Kebanyakan ditahan adalah warga Filipina yang menggunakan MyKad palsu dipercayai dibeli daripada ejen yang sebahagian besar di Sabah.

“Mereka dipercayai mengambil penerbangan dari Sabah terus ke Lapangan Terbang Antarabangsa Kuala Lumpur (KLIA) untuk bekerja di negara ini,” katanya.

Menurutnya, pihaknya percaya setiap MyKad yang dibeli berharga sekitar RM300 hingga RM500 daripada ejen bertujuan untuk bekerja di Malaysia.

“Kita percaya semua MyKad yang digunakan adalah palsu dan bukan dikeluarkan JPN berdasarkan ciri keselamatan dan fizikal malah tiada dalam sistem kami.

“Semua kes disiasat mengikut Perkara 25(1) (e) Peraturan-Peraturan Pendaftaran Negara 1990 iaitu memiliki kad pengenalan palsu atau milik orang lain,” katanya.

Mohammad Razin berkata, operasi itu bertujuan membanteras penyalahgunaan MyKad dan juga palsu. – Harian Metro


Jenazah Allahyarham Mejar Mohd Zahir Dikebumi Di Ipoh

IPOH: Jenazah Allahyarham Mejar Mohd Zahir Armaya AR Badul yang dibawa menaiki kenderaan milik Tentera Darat (TD), selamat tiba di rumah ibu mentuanya di Taman Perpaduan, Ulu Kinta, di sini, jam 5.45 pagi tadi.

Ketibaan jenazah dalam suasana pilu disambut dengan penuh istiadat ketenteraan oleh pasukan 23 Rejimen Askar Melayu Diraja (RAMD) dari Markas 2 Briged, Ipoh.

Menteri Besar Perak, Datuk Seri Ahmad Faizal Azumu tiba di kediaman ibu mentua Allahyarham, pada jam 6.50 pagi bagi memberi penghormatan terakhir kepada Allahyarham dan mengucapkan takziah kepada keluarga.

Sementara itu, BERNAMA melaporkan, suasana pilu menyelubungi pekarangan Masjid Kem Wardieburn, Jalan Genting Klang, Setapak, Kuala Lumpur, apabila jenazah Allahyarham, tiba di masjid itu untuk penghormatan terakhir dan solat jenazah.

Lebih 1,000 hadirin termasuk anggota keluarga, kenalan rapat dan petugas media menunggu ketibaan jenazah pada jam 1.48 pagi itu untuk memberi penghormatan terakhir dan menyempurnakan solat jenazah Allahyarham Mohd Zahir.

Antara kenamaan yang hadir Menteri Pertahanan, Mohamad Sabu; Panglima TD, Jeneral Datuk Seri Ahmad Hasbullah Ahmad Nawawi; Panglima Tentera Laut, Laksamana Datuk Mohd Reza Mohd Sany; Setiausaha Sulit Kanan kepada Yang di-Pertuan Agong, Kol (B) Nazim Mohd Alim dan bapa Allahyarham, AR Badul serta anggota keluarga yang lain.

Jenazah Allahyarham Mohd Zahir yang selesai disolatkan pada jam 2.43 pagi itu kemudian dibawa ke Ipoh untuk dikebumikan di Tanah Perkuburan Islam Tambun, selepas solat Subuh.

Mohd Zahir, 36, pegawai komando daripada Pasukan 11 Rejimen Gerak Khas, meninggal dunia di Hospital Queen Elizabeth, Kota Kinabalu, pada jam 9.20 pagi semalam, selepas dipercayai tertembak ketika membuat aksi gimik dalam satu demonstrasi sempena penubuhan 5 Divisyen di Kem Lok Kawi, Kota Kinabalu, Sabah.

Allahyarham Mohd Zahir bertugas di Kem Sungai Udang, Melaka dan berasal dari Kuala Lumpur adalah seorang bapa kepada lima anak berusia antara lima bulan hingga sembilan tahun.

Sementara itu, Nazim berkata beliau mewakili Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah, untuk menyampaikan ucapan takziah Seri Paduka berdua kepada anggota keluarga Allahyarham Mohd Zahir.

“Saya juga menyampaikan sumbangan bagi pihak Seri Paduka Baginda berdua buat isteri Allahyarham, Nourshafinar Harun,” katanya ketika ditemui pemberita di Masjid Kem Wardieburn.

Sementara itu, Nourshafinar berkata; “Saya rasa bertuah sangat hidup dengan dia (Mejar Mohd Zahir) walaupun Allah pinjamkan dia sekejap sahaja”.

Ditemui pemberita di Masjid Kem Wardieburn di sini malam tadi, Nourshafinar, 31, berkata beliau mengetahui suaminya meninggal dunia selepas menerima panggilan telefon daripada seorang pegawai tentera dari Sabah.

“Cuma berita itu sahaja saya terima dan tidak tengok lagi apa-apa video mengenai kejadian itu.

“Kali terakhir saya jumpa Allahyarham pada 26 Ogos lalu sebelum dia ke Sabah,” katanya yang kelihatan amat sedih,” katanya.


Suami Isteri Selamat, Kenderaan Hanyut Di sungai Mongitom

KENINGAU: Sepasang suami isteri berdepan detik cemas apabila kenderaan dinaiki dihanyutkan air sungai deras semasa melalui Jambatan Simen, Jalan Bunga Raya-Mongitom, Bingkor awal pagi tadi.

Bagaimanapun, kedua-dua mangsa berjaya diselamatkan oleh orang awam sebelum ketibaan pasukan Bomba dan Penyelamat di lokasi kejadian.

Ketua Balai Bomba Keningau, Mudi Pengiran berkata, pihaknya menerima laporan mengenai insiden kenderaan hanyut di Sungai Mongitom itu pada 1.13 pagi.

Sebaik sahaja tiba dilokasi kejadian, kedua-dua mangsa tidak berada dilokasi kerana telah diselamatkan orang awam.

Katanya, berdasarkan maklumat daripada kereta tunda yang berada dilokasi, kedua-dua mangsa diselamatkan dengan menggunakan tali.

Dengan itu, beliau menasihatkan pengguna jalan raya agar lebih berhati-hati ketika melalui jambatan tersebut ketika musim hujan.

“Sekiranya air sungai naik, berhenti dahulu dan tunggu sehingga air sungai surut baru lalu jambatan berkenaan.

“Walaupun mereka sudah biasa melalui jambatan tersebut namun, hujan lebat mereka perlu lebih berhati-hati dan prihatin dengan keadaan sekeliling sebelum melalui jambatan tersebut,” katanya ketika dihubungi.

Insiden kenderaan hanyut di Jambatan Sungai Mongitom itu sudah berlaku beberapa kali sebelum ini.

Penduduk kampung meminta pihak Jabatan Kerja Raya (JKR) supaya mengambil inisiatif menaiktaraf dan meninggikan jambatan tersebut demi menjamin keselamatan pengguna jalan raya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pembantu TKM Sabah Dipecat Selepas Lakukan Lawatan Kerja Di Nabawan

Raymond Ahuar, yang merupakan Setiausaha Politik kepada Timbalan Ketua Menteri Sabah Christina Liew, dipecat daripada jawatannya selepas melakukan lawatan kerja di daerah Nabawan.

Dalam satu kenyataan semalam, Raymond berkata, beliau dimaklumkan secara peribadi mengenai pemecatan itu oleh Liew.

Pemecatan itu juga dikatakan dicadangkan oleh ketua menteri Sabah, Shafie Apdal dan mendapat sokongan majoriti menteri kabinet negeri.

Menerima pemecatan tersebut dengan hati terbuka, Raymond berkata beliau akan terus berkhidmat kepada rakyat Sabah atas kapasiti yang lain.Iklan

“Saya ingin mengucapkan terima kasih kepada kerajaan Sabah kerana mempercayai saya melakukan kerja selama 1 tahun dan 6 bulan yang lalu, dengan menggalas tanggungjawab sebagai setiausaha politik kepada timbalan ketua menteri,” katanya.

Raymond merupakan Ketua Pemuda PKR Sabah, ketua Pemuda Pakatan Harapan Sabah dan Ketua cabang Pensiangan PKR.

Ketika dihubungi Malaysiakini, Raymond berkata, Liew memaklumkan beliau dipecat berikutan surat lawatan kerjanya ke Nabawan, sebuah daerah di kerusi Parlimen Pensiangan pada 12 Feb.

Lawatan itu diadakan berikutan aduan daripada masyarakat Murut mengenai syarikat pembalakan yang melakukan aktiviti pembalakan di atas tanah masyarakat (communal land) mereka.

Raymond berkata beliau hairan mengapa ia menjadi sebab pemecatannya sedangkan beliau telah membuat banyak lawatan ke kawasan itu sejak dilantik pada bulan Julai 2018.

“Saya sentiasa turun padang dan lawatan seperti itu adalah biasa.

“Saya masih tunggu surat pemecatan rasmi, yang saya harap akan mengandungi sebab mengapa saya dipecat,” katanya.

Malaysiakini telah menghubungi Liew dan Shafie untuk mendapatkan komen.

Seperti lawatan kerja yang lain, Raymond mengeluarkan laporan susulan lawatannya ke Tatalaan II, Nabawan.

Laporan itu yang dilihat Malaysiakini menyatakan bahawa syarikat pembalakan berkenaan masih belum memulakan kerja-kerja pengukuran pecah geran.

Kegagalan ini menyebabkan masyarakat Murut di kawasan itu tidak layak menerima geran plot individu atas tanah terbabit.

Beliau menggesa pihak berkuasa memastikan syarikat itu mematuhi arahan kerana ia telah melakukan aktiviti pembalakan melebihi 1,000 hektar di kawasan berkenaan dan permit syarikat itu tamat pada 7 Mac.

Raymond berkata beliau juga melihat kemusnahan alam sekitar yang teruk akibat aktiviti pembalakan termasuk pengurusan sisa minyak yang tidak teratur.

Laporan bertarikh 13 Feb itu tidak dikeluarkan oleh pejabat Liew tetapi melalui NGO Pertubuhan Kebudayaan dan Kebajikan Murut Malaysia, yang mana Ahuar merupakan presidennya.

Laporan itu dikemukakan kepada Shafie, Liew, Suruhanjaya Pencegahan Rasuah Malaysia (SPRM) Sabah serta agensi-agensi kerajaan negeri yang lain.

Malaysiakini telah menghubungi syarikat pembalakan berkenaan untuk mendapatkan ulasan, namun tidak dapat mendedahkan namanya.


11 Kes Dilaporkan Sembuh Hari Ini, Jumlah Kes Pulih Keseluruhan 8,476

PUTRAJAYA: Ketua Pengarah Kesihatan, Datuk Dr Noor Hisham Abdullah memaklumkan bahawa terdapat sebanyak 11 kes telah pulih dan dibenarkan discaj hari ini.

Ini menjadikan jumlah kumulatif kes yang telah pulih sepenuhnya dari Covid-19 adalah sebanyak 8,476.


RON97, RON95 naik 4 sen

PUTRAJAYA: Harga runcit petrol RON97 dan RON95 masing-masing naik empat sen kepada RM2.27 dan RM1.97 seliter, manakala diesel kekal RM2.18 seliter, mulai tengah malam ini.

Kementerian Kewangan dalam kenyataan hari ini berkata, harga runcit produk petroleum yang ditetapkan itu bagi tempoh 9 Februari sehingga 15 Februari ini.

“Penetapan harga runcit produk petroleum secara mingguan menggunakan formula Automatic Pricing Mechanism (APM).

“Harga produk petroleum yang diproses (refined product) di pasaran dunia meningkat berbanding minggu sebelumnya iaitu daripada AS$60 setong kepada AS$62 setong bagi petrol RON95 dan daripada AS$72 setong kepada AS$73 setong bagi diesel.

“Peningkatan harga pasaran global ini menyebabkan kenaikan harga runcit bagi produk petrol dan diesel,” katanya.

Harga RON97 dan RON95 bagi minggu lalu turun lima sen kepada RM2.23 dan RM1.93, manakala diesel kekal RM2.18.

Menurut kenyataan itu, harga runcit petrol RON95 masih lagi di bawah paras penstabilan harga yang dijanjikan oleh kerajaan iaitu RM2.20 seliter.

“Bagi produk diesel, peningkatan harga pasaran ini sepatutnya menyebabkan harga runcit diesel di bawah formula APM dinaikkan sebanyak 1 sen seliter iaitu daripada RM2.18 seliter kepada RM2.19 seliter.

“Walau bagaimanapun selaras dengan janji Kerajaan Persekutuan Pakatan Harapan untuk menstabilkan harga runcit diesel pada paras RM2.18 seliter sekiranya harganya melebihi paras itu, harga runcit diesel bagi tempoh 9 Februari sehingga 15 Februari dikekalkan tanpa berubah pada paras RM2.18 seliter,” katanya. – Berita Harian


Shafie Kecewa GPS Tidak Sokong Calon Perdana Menteri Dari Borneo

Presiden Warisan, Shafie Apdal, tidak lagi mencalonkan diri untuk menjadi calon perdana menteri.

Shafie nampaknya berharap dapat memperoleh sokongan dari GPS untuk menambah jumlah sokongan pembangkang, tetapi gagal melakukannya.

Borneo Post memetik Shafie yang menyorot kekurangan sokongan dari GPS untuk memiliki perdana menteri dari Malaysia Timur.

Namun, dia tetap optimis bahawa ia boleh menjadi kenyataan dalam pilihan raya akan datang.

“Bukan untuk saya sendiri, telah dipersetujui oleh nenek moyang kita di bawah Perjanjian Malaysia 1963 (MA63) bahawa negari-negeri Borneo akan memiliki hak yang sama,” katanya seperti dilapor.

Lapan belas ahli parlimen GPS dijangka akan menyokong Naib Presiden Umno, Ismail Sabri Yaakob sebagai perdana menteri.

Ismail dijangka mendapat sokongan 115 ahli parlimen sekiranya tiada perubahan saat-saat akhir, untuk dilantik menjadi perdana menteri.

Sementara itu, presiden Warisan itu mengatakan partinya akan menyokong Presiden PKR Anwar Ibrahim sebagai pilihan pembangkang untuk perdana menteri.

“Anwar adalah calon kami, satu-satunya calon pembangkang. Parti saya akan memberi sokongan penuh kepada Anwar sebagai perdana menteri,” katanya.

Semalam, Shafie telah mengatakan bahawa dia akan menyokong Anwar jika ketua pembangkang itu dapat memperoleh sokongan yang mencukupi.

Seorang calon perdana menteri memerlukan sokongan sekurang-kurangnya 111 ahli parlimen untuk mengambil alih kuasa.

Walau bagaimanapun, pembangkang dilihat terkandas pada 105 sokongan ahli parlimen.

Ahli parlimen diberi masa sehingga 4 petang ini untuk memberitahu Yang di Pertuan Agong mengenai perdana menteri pilihan mereka. – MK

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Batu Nisan Bentuk Alat Sulit Ditemui

JAKARTA : Satu penemuan batu nisan berbentuk seperti alat sulit zakar menggemparkan pendudukan di Jorong Balai Tabuah, Kabupaten Tanah Datar dalam wilayah Sumatera Barat, lapor Suara.com, kelmarin.

Berita itu disahkan oleh pengkaji Pemuliharaan Warisan Budaya dari Pusat Pemuliharaan Warisan Budaya (BPCB), Ahmad Kusasi.

Menurutnya, batu nisan dalam berbentuk kemaluan lelaki  itu menjadi topik perbualan orang ramai selepas penemuannya, baru-baru ini.

“Dalam dunia arkeologi, batu nisan berbentuk kemaluan bukanlah perkara baharu di Sumatera Barat,” katanya.

Kebiasaannya,  batu nisan berbentuk zakar diperbuat daripada batu berukir seperti yang terdapat di Sungai Tarab, Tanah Datar.

“Batu nisan adalah simbol kejantanan atau kekuatan yang telah wujud sejak permulaan Zaman Batu. Pada awalnya, ia cuma berbentuk silinder biasa sebelum ukiran ditambah menjadi bentuk tertentu,” katanya.

Tambah Ahamd Kusasi, budaya mengukir batu nisan seperti alat kelami lelaki sudah lama dilupakan  seiring dengan peredaran waktu kerana meninggalkan kesan buruk kepada masyarakat. – Agensi


Lelaki bunuh bekas isteri dan anak tiri terlepas hukuman mati

LELAKI warga Indonesia terlepas hukuman mati selepas dakwaan membunuh ditukar kepada membunuh tanpa niat di Mahkamah Tinggi Sandakan, hari ini.

Pesuruhjaya Kehakiman Bexter Agas Micheal sebaliknya menjatuhkan hukuman penjara 20 tahun ke atas Bakri Rukka, 43, menyebabkan kematian tanpa niat terhadap bekas isteri, Hasura Sima, 36, dan anak tirinya, Mohd Basri Jamaluddin, 24, pada 2016.

Hakim memutuskan pertuduhan daripada Seksyen 302 Kanun Keseksaan diturunkan kepada Seksyen 304 Kanun Keseksaan pada peringkat penutupan pembelaan dan menetapkan hukuman penjara daripada tarikh ditangkap pada 11 Januari 2016.

Mengikut kertas pertuduhan, Bakri dituduh membunuh bekas isteri dan anak tirinya di alamat LQ65, Blok E, Rumah Kongsi Pekerja, Ladang Permodalan 1, Kinabatangan pada 5.20 pagi.

Di mahkamah sama, hakim turut membebas dan melepaskan lelaki warga Indonesia, Ignasius Subun tanpa memanggil pembelaan atas pertuduhan membunuh seorang lelaki selepas mahkamah mendapati pihak pendakwaan gagal membuktikan kes prima facie terhadap tertuduh.

Ignasius, 30, dituduh membunuh Yohanes Nino, 31, pada 12 Oktober 2016, kira-kira 7.50 pagi di Blok 58, No 15, Divisyen 4, Segampa, Ladang Genting, Pulau Jambongan, Beluran dan dituduh mengikut Seksyen 302 Kanun Keseksaan.

Pendakwaan kedua-dua kes dikendalikan oleh Timbalan Pendakwa Raya, Franklin Ganggam Bennet, manakala tertuduh diwakili peguam, Farazwin Haxdy yang dilantik Konsul Jenderal Republik Indonesia cawangan Kota Kinabalu. – Harian Metro


Perkembangan Terkini PKPB Jangka Diketahui Hari Ini

KUALA LUMPUR: Perkembangan selanjutnya mengenai Perintah Kawalan Pergerakan Bersyarat (PKPB) dijangka diketahui melalui perutusan khas Perdana Menteri Tan Sri Muhyiddin Yassin yang dijadual berlangsung, hari ini.

Namun begitu apa jua keputusan kerajaan, rakyat tetap perlu membiasakan diri dengan kelaziman baharu iaitu mengamalkan disiplin sosial yang tinggi, mematuhi jarak sosial, dan mementingkan tanggungjawab sosial untuk memutuskan rantaian penularan Covid-19 dalam masyarakat.

Pelaksanaan Perintah Kawalan Pergerakan (PKP) yang diperkenalkan sejak 18 Mac lalu sudah memasuki hari ke-54, tindakan yang diambil kerajaan itu sememangnya membantu Kementerian Kesihatan (KKM) dalam mengawal serta melandaikan keluk kes Covid-19 di negara ini.

Dalam pada itu kerajaan memutuskan untuk memperkenalkan PKPB yang dilaksanakan pada 4 Mei lalu bagi membolehkan sebahagian sektor ekonomi dan sosial dibuka semula walaupun PKP keempat sepatutnya berakhir pada Selasa ini.

Ekoran pelaksanaan itu, pusat membeli-belah sudah boleh beroperasi, orang ramai boleh mengunjungi restoran untuk menjamu selera dan kenderaan persendirian kini boleh dinaiki empat orang. Namun kesemua itu masih perlu mematuhi Prosedur Standard Operasi (SOP) yang ditetapkan.

Maka, tiada istilah ‘merdeka’ dalam situasi ini kerana selagi vaksin merawat pandemik maut itu tidak ditemui, setiap orang mempunyai peranan dan tanggungjawab masing-masing dalam memastikan kita menang ‘peperangan’ virus ini.

Sedikit berbeza semalam, setelah hampir lima bulan bekerja tanpa henti memberikan perkembangan terkini mengenai Covid-19 kepada rakyat, Ketua Pengarah Kesihatan Datuk Dr Noor Hisham Abdullah yang juga antara orang terpenting dalam menangani pandemik itu diberikan ‘cuti’ oleh Pejabat Perdana Menteri (PMO) daripada membuat sidang media.

Namun pihak KKM masih memberikan perkembangan terkini mengenai Covid-19 menerusi kenyataan media dengan laporan jumlah kumulatif kes COVID-19 pulih sepenuhnya dan telah dibenar pulang daripada wad mencapai 74.8 peratus daripada jumlah keseluruhan kes, manakala 54 kes baharu direkodkan.

Sekali lagi diingatkan Covid-19 bukan perkara remeh, tanamlah normal baharu itu dalam diri ketika keluar dari rumah, orang ramai digalakkan memakai pelitup separuh muka ketika berada di kawasan tumpuan awam bagi mengelak jangkitan Covid-19 walaupun ia tidak diwajibkan.

Amalkan kawalan kendiri dan elakkan bersesak-sesak dengan orang ramai, tidak kira di mana sahaja anda berada.


COVID-19 Di Indonesia Lepasi Angka 9,000 Kes, 765 Kematian

JAKARTA, 27 April: Jumlah kes positif COVID-19 di Indonesia kini melepasi angka 9,000 kes, dengan jumlah kematian meningkat kepada 765 orang.

Jurucakap Pemerintah Indonesia berkenaan COVID-19, Achmad Yurianto berkata 214 kes positif baharu dalam tempoh 24 jam, menjadikan kes positif kini berjumlah 9,096 kes.

“Bagi tempoh 24 jam, dari 12 tengah hari semalam sehingga 12 tengah hari ini, 22 lagi kematian berlaku,” katanya dalam sidang media hariannya yang disiarkan di YouTube rasmi Badan Nasional Pengurusan Bencana Indonesia.

Ahmad Yurianto berkata dalam tempoh 24 jam itu juga 44 pesakit sembuh, menjadikan jumlah pesakit COVID-19 yang sembuh setakat ini berjumlah 1,151 orang.


PKPD Dua Kampung Di Labuan Tamat Esok

KUALA LUMPUR: Perintah Kawalan Pergerakan Pentadbiran (PKPD) Kampung Saguking Laut dan Kampung Sebor Laut, Labuan ditamatkan esok.

Menteri Kanan (Keselamatan), Datuk Seri Ismail Sabri Yaakob, berkata penamatan PKPD itu susulan saringan COVID-19 oleh Kementerian Kesihatan mendapati jangkitan di dua lokaliti menurun dan terkawal.

“Kerajaan sebelum ini mengumumkan pelaksanaan PKPD di Kampung Saguking Laut dan Kampung Sebor Laut, Labuan bermula daripada 21 Oktober 2020 sehingga 3 November.

“Bagaimanapun saringan Kementerian Kesihatan sehingga kini mendapati kes positif COVID-19 di kawasan itu menurun dan terkawal.

“Sidang khas hari ini bersetuju untuk menamatkan PKPD di kawasan terbabit pada esok seperti yang dijadualkan,” katanya pada sidang media media khas, hari ini.

Bagaimanapun Ismail Sabri berkata, kedua-dua lokaliti itu masih tertakluk di bawah pelaksanaan Perintah Kawalan Pergerakan Bersyarat (PKPB) Wilayah Persekutuan Labuan yang sedang berkuat kuasa. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Buat Demostrasi Bantah PKPD

TAWAU: Polis akan mengambil tindakan tegas terhadap pihak yang mahu menganjurkan demonstrasi atau sebarang bentuk bantahan berhubung pelaksanaan Perintah Kawalan Pergerakan Diperketatkan (PKPD) di daerah ini.

Ketua Polis Daerah Tawau Asisten Komisioner Peter Umbuas berkata, ia termasuk tindakan mengikut Akta Perhimpunan Aman, Akta Hasutan dan Ordinan Darurat (Pindaan 2021).

Beliau berkata, pihaknya menerima laporan mengenai cubaan individu atau pihak tertentu yang berhasrat menganjurkan demonstrasi di beberapa kawasan termasuk lokaliti di bawah PKPD.

“Perkara ini (demonstrasi) seakan-akan mula menjadi satu trend dan ini tidak baik kerana dikhuatiri akan mengganggu-gugat ketenteraman awam.

“Pihak polis sama sekali tidak akan tunduk dengan tindakan atau cubaan sedemikian dan sebarang permohonan ke arah itu juga tidak akan dilayan,” katanya pada sidang media di Ibu Pejabat Polis Daerah Tawau, di sini, hari ini.

Peter berkata, sepanjang bulan ini sahaja, beberapa individu sudah dipanggil untuk memberi keterangan kerana disyaki cuba mencetuskan dan menganjurkan demonstrasi haram.

Terbaharu, katanya, polis mengesan cubaan penganjuran demonstrasi di Kampung Titingan, di sini, malam tadi, sebelum ia dibatalkan.

Mengulas mengenai perkembangan siasatan tujuh individu termasuk aktivis sosial yang di bebaskan sebelum ini, beliau berkata, pertuduhan ke atas mereka akan dibuat dalam masa terdekat. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis siasat penemuan mayat di kawasan semak di Sabandar, Tuaran dan kaitannya dengan kehilangan seorang pemandu Grab

KOTA KINABALU: Polis masih menjalankan siasatan mengenai penemuan mayat di satu kawasan semak di Sabandar, Tuaran, pada Isnin, dan kaitannya dengan kehilangan seorang pemandu Grab pada Ahad.

Polis sudah membawa mayat yang ditemukan itu ke hospital untuk bedah siasat.

Sehingga berita ini ditulis, polis masih belum membuat pengesahan mengenai identiti mayat yang ditemukan itu.

Terdahulu dalam sidang media di sini, Pesuruhjaya Polis Sabah Datuk Omar Mammah berkata sampel darah yang ditemukan dalam kenderaan milik pemandu Grab yang hilang itu, sudah dihantar ke Jabatan Kimia untuk analisa lanjut.

Katanya, analisa berkenaan bertujuan mengenal pasti darah terbabit milik siapa.

Selain itu, sampel darah ahli keluarga terdekat mangsa turut diambil untuk dibuat perbandingan.

“Setakat ini kita masih menjalankan siasatan sebagai kes orang hilang memandangkan mangsa masih belum dijumpai.

“Orang ramai yang mempunyai sebarang maklumat berhubung kes ini boleh tampil ke Ibu Pejabat Polis Daerah (IPD) Kota Kinabalu untuk membantu siasatan,” katanya.

Pada 26 Mei lepas, satu laporan polis dibuat mengenai kehilangan seorang lelaki yang juga pemandu Grab dikenali sebagai Mohd Hanafiee Jaffar, 27.

Kereta mangsa ditemukan di kawasan berhampiran Bazar Ramadan Indah Permai, di sini, kira-kira jam 12.30 tengah malam Ahad.

Beberapa kesan darah turut dikesan di dalam kereta mangsa termasuk di bahagian stereng, brek tangan, pintu depan dan cermin. – Utusan Borneo


Tiada Kematian Akibat Covid-19 Di Tawau

TAWAU: Pejabat Kesihatan Tawau menafikan terdapat kes kematian disebabkan wabak Covid-19 di Hospital Besar Tawau (HBT) seperti yang tular di WhatsApp hari ini.

Pegawai Kesihatan Tawau, Dr G Navindran berkata, maklumat terbabit tidak benar dan meminta orang awam tidak menyebarkannya bagi mengelak wujud panik dalam kalangan masyarakat.

Menurutnya, seorang pesakit berusia 58 tahun yang disyaki mengalami simptom wabak Covid-19 masih dirawat dan dikuarantin di Unit Rawatan Rapi (ICU) di hospital berkenaan.

“Pesakit yang didakwa meninggal itu adalah pesakit lain yang kebetulan berada di wad yang sama di ICU,” katanya ketika ditemui di sini hari ini.

Terdahulu, tular satu mesej menerusi aplikasi WhatsApp hari ini yang mendakwa terdapat kematian pertama di HBT akibat Covid-19.

Katanya, tindakan individu tidak bertanggungjawab menyebarkan maklumat palsu mengenai Covid-19 yang belum dipastikan kesahihannya turut diselar.

“Tindakan itu hanya memburukkan lagi keadaan sehingga menimbulkan kegusaran ahli keluarga mangsa dan penduduk setempat,” katanya.

HBT semalam mengambil langkah proaktif dengan mengaktifkan ‘fever center’ sebagai langkah berjaga-jaga dalam mengekang penularan wabak Covid-19.

Bagaimanapun, setakat ini tidak ada individu yang disahkan positif dengan wabak itu. – Harian Metro


Selepas Empat Tahun, Paus Orca Atau Paus Pembunuh Muncul Semula Di Sipadan

SEMPORNA: Sekumpulan penyelam berdepan detik mengujakan apabila buat pertama kalinya mereka berpeluang menyaksikan ikan paus orca atau paus pembunuh berhampiran Sipadan.

Walaupun kemunculan paus orcas ini pemandangan biasa yang dilihat di perairan Semporna ketika suhu air berada antara 26 hingga 27 darjah namun, bukan semua penyelam berpeluang menyaksikan ikan paus berenang dan melompat berhampiran bot yang dinaiki.

Dive Master, Arapat Abdurahim, 28, berkata, lima penyelam yang mereka bawa ke Sipadan pada Ahad merasa teruja kerana berpeluang melihat kira-kira empat ekor paus orca di hadapan mata mereka.

Lima penyelam itu terdiri daripada seorang penyelam dari Sarawak dan empat orang Eropah yang bekerja di Semenanjung Malaysia. Mereka bukan hanya berpeluang melihat paus orcas malah, mereka turut melihat ikan lumba-lumba dan hammerhead shark ketika menyelam.

Arapat berkata, ini adalah permulaan aktiviti selaman yang baik kerana mereka dapat bertemu pelbagai jenis hidupan laut yang hanya dapat dilihat pada musim tertentu.

“Biasanya awal-awal tahun ketika suhu air sekitar 26 darjah, memang boleh melihat ikan paus berada di sekitar perairan Semporna.

empat tahun lalu. Pada Jun atau Julai 2019, saya ada nampak juga paus orcas di Pulau Kapalai,” katanya ketika dihubungi, hari ini.

Arapat yang bekerja di Scuba Junkie selama lapan tahun ini berkata, nelayan dari Pulau Mabul juga biasa terlihat ikan paus ini di belakang Sipadan pada awal-awal tahun.

Katanya, memandangkan aktiviti selaman baru dibuka semula pada Disember 2020, jarak penglihatan agak baik iaitu sekitar 20-25 meter bagi kedalaman 16 meter dan ke bawah. Untuk kedalaman sehingga 16 meter, jarak penglihatan sekitar 10-15 meter.

Tambahnya, dengan penularan pandemik Covid-19 yang masih berlaku di Sabah, mereka sentiasa memberi penekanan kepada prosedur operasi standard (SOP) yang ketat kepada semua penyelam yang mengikuti trip selaman bersama Scuba Junkie.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Harga Tambang Kapal Terbang Ke Sabah Tiba-Tiba Turun

KUALA LUMPUR : Hanya selepas kerajaan melalui Kementerian Pengangkutan mengarahkan Suruhanjaya Penerbangan Malaysia (Mavcom) menjalankan siasatan mengenai kenaikan harga tambang sempena Aidilfitri ini, harga tiket khususnya ke Sabah menurun secara drastik menyaksikan purata kurang daripada RM1,000 sehala.

Kelmarin, semakan Utusan Malaysia menerusi laman sesawang rasmi bagi dua syarikat penerbangan tempatan, Malaysia Airlines (MAS) dan AirAsia mendapati, harga tambang kapal terbang melonjak 20 kali ganda berbanding harga asal antara RM1,800 hingga hampir RM4,000 sehala.

Semakan semalam pula mendapati, harga tiket penerbangan untuk perjalanan tiga hari sebelum 3 Mei ini sudah berubah, menyaksikan harganya jauh lebih rendah namun masih berada pada kadar berbeza-beza mengikut kelas dan jadual penerbangan.

Bagi penerbangan menggunakan AirAsia pada 1 Mei ini, harga tiket dari Lapangan Terbang Antarabangsa Kuala Lumpur (KLIA) ke Tawau dikenakan antara RM579 hingga RM990, diikuti 2 Mei sebanyak RM449 hingga RM519 manakala 3 Mei lebih murah iaitu RM319 hingga RM469.

Walhal, sebelum ini, harga tiket pada waktu sama bermula dari RM649 hingga RM1,149 dan masa penerbangan hanya mengambil masa kurang daripada tiga jam.

Penerbangan dari Kuala Lumpur ke Kota Kinabalu bagi tempoh sama menjelang hari raya menyaksikan harga tambang dikenakan antara RM359 hingga RM939 (1 Mei), RM259 hingga RM559 (2 Mei) dan RM259 hingga RM319 (3 Mei).

Sementara itu, harga tambang ke kedua-dua destinasi tersebut menggunakan MAS turut menunjukkan penurunan, contohnya ke Tawau, caj dikenakan antara RM537 hingga RM2,471, sedangkan sebelum ini, syarikat penerbangan berkenaan mengenakan harga RM1,892 hingga RM3,781.36.

Selain itu, untuk destinasi ke Kota Kinabalu, MAS mengenakan caj harga antara RM523 hingga RM2,118 bergantung kepada kelas penerbangan dan tempoh masa yang dijadualkan.

Bagi penerbangan dari Kuala Lumpur ke Kuching, Sarawak menggunakan AirAsia, caj dikenakan antara RM159 hingga RM269 sedangkan semakan semalam mencecah sehingga lebih RM300 manakala pesawat MAS pula berharga RM249 hingga RM450 untuk penerbangan kurang daripada satu setengah jam.

Dalam pada itu, destinasi dari Kuala Lumpur ke Johor Bahru menyaksikan harga purata penerbangan termurah iaitu RM59 hingga RM99 (AirAsia) dan RM161 hingga RM418 (MAS). Bagaimanapun, harga tersebut tidak tetap dan akan berubah pada bila-bila masa.

Penerbangan AirAsia dari Kuala Lumpur ke Pulau Pinang turut menyaksikan tiket penerbangan rendah iaitu antara RM79 hingga RM150, dan MAS bermula RM106 hingga RM330 dalam tempoh tiga hari sebelum 3 Mei ini.

Destinasi dari Kuala Lumpur ke Kota Bharu, Kelantan pula pada waktu sama menyaksikan harga tambang kapal selama satu jam lima minit bermula dari RM119 hingga RM369.

Namun, secara puratanya masih berada di bawah paras RM800 sedangkan sebelum ini ia mencecah lebih daripada harga tersebut.

Utusan Malaysia Jumaat lalu melaporkan, harga tambang terutama ke Sabah melonjak 20 kali ganda atau 2000 peratus dari harga asal yang disifatkan ‘mencekik darah’.

Rentetan itu, Menteri Pengangkutan, Datuk Seri Dr. Wee Ka Siong mengarahkan Mavcom dan syarikat terbabit melakukan siasatan menyeluruh berhubung isu kenaikan harga tambang kapal terbang pada musim perayaan.

Sementara itu, Presiden Persatuan-Persatuan Pengguna Malaysia (FOMCA), Datuk Dr. N. Marimuthu menyifatkan, tindakan syarikat penerbangan menurunkan harga pada saat akhir hanya gimik semata-mata.

Beliau musykil mengapa penyedia perkhidmatan itu tidak meletakkan harga rendah sejak dari awal sekali gus membolehkan orang ramai merancang kewangan mereka untuk menyambut perayaan tidak lama lagi.

“Mana ada dalam sejarah negara syarikat penerbangan menurunkan harga tiket secara mendadak tanpa sebarang punca. Ini semua disebabkan kemarahan rakyat, jadi untuk meredakan keadaan, mereka terpaksa menurunkan harga. Kenapa tidak turunkan sahaja sebelum ini?

“Walaupun mereka sudah turunkan harga tiket, kami tetap akan menghantar surat kepada Perdana Menteri, Isnin ini untuk suarakan isu harga tiket naik. Bukan sahaja kapal terbang, malah melibatkan pengangkutan darat dan harga barang-barang asas lain,” katanya ketika dihubungi.  – Utusan

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Aina Zainatul Pelajar Cemerlang SPM Sabah 2019

KOTA KINABALU: Aina Zainatul Zakirah Ismail dari Sekolah Menengah Agama Kota Kinabalu memperoleh 10A+ dan 1A dinobatkan sebagai pelajar cemerlang Sijil Pelajaran Malaysia (SPM) 2019 peringkat negeri Sabah kategori A (11 mata pelajaran mencapai sekurang-kurangnya 8A+).

Pengarah Pendidikan Sabah Dr Mistirine Radin berkata, Vesley Junior Villos dari Sekolah Menengah (SM) St Michael, Penampang pula memperolehi 9A+ dan 1A dinobatkan sebagai pelajar cemerlang SPM 2019 bagi kategori B (10 mata pelajaran mencapai sekurang-kurang 8A+).

“Dalam kategori C (9 mata pelajaran mencapai sekurang-kurangnya 8A+) Ahmad Uzair Hedzree daripada Sekolah Menengah Kebangsaan (SMK) St Patrick Tawau yang memperolehi 9A+ telah dinobatkan sebagai pelajar cemerlang 2019.

“Manakala bagi calon istimewa, Syeriefazran Norazman dari SMK Badin Tuaran yang merupakan Orang Kurang Upaya (OKU) penghilatan dinobatkan sebagai pelajar cemerlang selepas memperolehi keputusan 1A+, 5A dan 1B,” katanya ketika mengumumkan keputusan SPM 2019 Sabah, di sini, hari ini.

Sementara itu Mintirine berkata Seramai 198 calon Sijil Pelajaran Malaysia (SPM) 2019 di Sabah memperoleh gred cemerlang (A+, A dan A-) dalam semua mata pelajaran, sekali gus menunjukkan peningkatan seramai 46 orang berbanding 152 calon pada 2018.

“Keseluruhannya keputusan SPM Sabah juga meningkat dengan 53.83 peratus daripada 18,054 calon lulus semua subjek berbanding 51.68 peratus pada tahun sebelumnya.

“Gred Purata Nasional Sabah juga bertambah baik kepada 5.38 berbanding 5.44 pada 2018. Peratus calon yang layak mendapat sijil merosot sedikit kepada 87.79 peratus berbanding 88.53 peratus pada 2018,” katanya.

Mistirine turut mengumumkan 14 sekolah cemerlang SPM tahun ini antaranya SM Sains Kota Kinabalu, SM Sains Lahad Datu, SM St. Michael Penampang, SM Agama Kota Kinabalu dan SM Agama Tun Said Kota Belud.


PKPD Dua Kampung Di Labuan

KUALA LUMPUR: Dua kampung di Wilayah Persekutuan Labuan dikenakan Perintah Kawalan Pergerakan Diperketatkan (PKPD) iaitu Kampung Saguking dan Kampung Sebor Baru bermula esok sehingga 3 November ini.

Menteri Kanan (Keselamatan), Datuk Seri Ismail Sabri Yaakob berkata, perintah itu membabitkan 8,062 penduduk.

“Sidang Khas Majlis Keselamatan Negara (MKN) dipengerusikan Perdana Menteri Tan Sri Muhyiddin Yassin hari ini bersetuju mengenakan PKPD di dua kampung di Labuan.

“Ini berikutan peningkatan kes Covid-19. Pelaksanaan PKPD bagi membolehkan pergerakan keluar masuk dikawal dan memudahkan ujian saringan oleh Kementerian Kesihatan Malaysia (KKM),” katanya dalam sidang media hari ini.

Beliau berkata, kawalan keselamatan di kampung berkenaan juga akan dilakukan oleh Polis Diraja Malaysia (PDRM), Angkatan Tentera Malaysia (ATM), Angkatan Pertahanan Awam Malaysia (APM) dan Jabatan Imigresen Malaysia (JIM).

Katanya, kebajikan penduduk pula akan dipantau oleh Pihak Berkuasa Tempatan (PBT) dan Jabatan Kebajikan Malaysia (JKM).

“Penduduk terbabit perlu menjalani kuarantin di rumah (HSO) dan memakai gelang pengawasan kepada kontak rapat dan mereka bergejala yang sudah diambil sampel.

“Pergerakan keluar masuk membabitkan kawasan PKPD tidak dibenarkan kecuali kecemasan. Penduduk yang bekerja juga tidak dibenarkan keluar dari kawasan itu.

“Semua aktiviti sosial, keagamaan mahupun perhimpunan tidak dibenarkan. Aktiviti ‘barter trade’ juga tidak dibenarkan,” katanya.

Bagaimanapun, katanya, pihaknya memberi sedikit kelonggaran iaitu kedai runcit dan premis makanan dibenarkan operasi dari pagi sehingga 6 petang bagi membolehkan penduduk mendapatkan makanan dan keperluan asas lain. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) ‘Pontianak’ Gemparkan Pengguna Jalan Raya Di Papar

PAPAR: Penduduk sekitar daerah ini gempar dengan kewujudan sebuah patung pontianak yang diletakkan di tengah-tengah bulatan Jalan Papar – Kimanis.

Kewujudan patung berwarna putih dan berambut panjang itu dikhuatiri boleh mendatangkan bahaya kepada pengguna jalan raya yang panik apabila terlihatnya terutama ketika memandu pada waktu malam.

Video mengenai kewujudan patung itu mula ditularkan di media sosial Facebook dan Whatsapp sejak semalam.

Video yang dikongsikan pengguna Facebook itu memperoleh lebih 36,000 views.

Motif patung itu diletakkan di bulatan berkenaan tidak diketahui.

Bagaimanapun, ada yang beranggapan patung itu diletakkan di situ bagi menghalang penduduk berkeliaran pada waktu malam sepanjang Perintah Kawalan Pergerakan (PKP). – BorneoToday


Panik si pemabuk

SEORANG pemandu yang panik melihat sekatan jalan raya di Jalan Kota Kinabalu – Penampang, dekat SMK Bahang, Penampang, awal pagi tadi, bukan saja melanggar kon keselamatan polis malah muntah di dalam kenderaan dipandunya.

Dalam kejadian kira-kira 2 pagi itu, lelaki berusia lingkungan 30-an yang memandu Nissan X Trail itu dikatakan dalam perjalanan pulang ke kediamannya di Luyang.

Ketika melihat sekatan jalan oleh sepasukan anggota bahagian siasatan dan penguatkuasaan trafik (BSPT) Ibu Pejabat Polis Daerah (IPD) Penampang, dia cuba memotong Q sebelum melanggar kon keselamatan.

Anggota polis yang melihat keadaan itu terus bertindak menahan kenderaan lelaki terbabit sebelum dia tiba-tiba muntah.

Saringan awal menggunakan alat ‘Screening Device II’ (SDII) yang dijalankan di lokasi mendapati bacaan kandungan alkohol pemandu terbabit lebih 200 miligram (mg) dalam 100 milimeter (ml).

Ketua Polis Daerah Penampang Deputi Superintendan Mohd Haris Ibrahim yang mengetuai operasi itu berkata, lelaki itu ditahan selepas disyaki memandu dengan kandungan alkohol dalam nafas melebihi had yang ditetapkan.

“Lelaki itu antara 11 pemandu yang ditahan kerana memandu dengan kandungan alkohol dalam nafas melebihi had ditetapkan.

“Semua sebelas orang yang ditahan berusia 24 hingga 42 tahun di bawa ke IPD Penampang untuk siasatan lanjut sebelum dibebas dengan jaminan polis,” katanya dalam sidang media sebaik saja Op Mabuk selesai.

Mohd Haris berkata, menerusi Op Mabuk yang bermula kira-kira jam 12 tengah malam dan berakhir 4 pagi itu, polis turut mengeluarkan 34 saman dengan pelbagai kesalahan antaranya tiada lesen, gagal tunjuk lesen, Lesen Kenderaan Memandu tamat tempoh, ubahsuai plat pendaftaran, lampu brek gagal berfungsi dan ubahsuai ekzos.

“Operasi ini akan dijalankan secara berterusan bagi memastikan pengguna jalan raya mematuhi undang-undang serta peraturan lalu-lintas.

“Selain itu, ia juga bagi mengelak individu memandu ketika berada dalam pengaruh alkohol yang mana boleh membahayakan nyawa mereka dan pengguna jalan raya lain,” katanya.

Terdahulu, operasi dijalankan seramai dua pegawai dan sebelas anggota dari BSPT dan turut dibantu enam anggota anggota Sukarelawan Polis Diraja Malaysia (SPDRM). – Harian Metro


BERSATU Kemuka Calon PRK Batu Sapi

KOTA KINABALU : Ketika beberapa parti daripada Gabungan Rakyat Sabah (GRS) lebih awal mengumumkan untuk tidak bertanding di Pilihan Raya Kecil (PRK) Batu Sapi, namun Parti Pribumi Bersatu Malaysia (Bersatu) sehingga kini belum memberi sebarang kenyataan sama ada turut memberi laluan kepada Parti Warisan Sabah (Warisan) menang tanpa bertanding atau sebaliknya.

Khabar angin berhubung parti yang dipimpin Datuk Seri Hajiji Mohd Noor mula bertiup kencang apabila Ketua Penerangan Bersatu Sabah, Khairul Firdaus Akbar Khan antara yang disebut-sebut bakal dicalonkan dalam PRK Batu Sapi pada 5 Disember ini.

Menurut sumber, tidak wajar untuk jentera parti membiarkan Warisan menang tanpa bertanding dan ia tidak adil bagi pihak lain.

“Kalau diikutkan, tidak wajar diberi sepenuhnya kepada Warisan untuk bertanding, kena bertanding juga. Tetapi haruslah diadakan mengikut prosedur operasi standard (SOP) yang lebih ketat berbanding Pilihan Raya Negeri (PRN) baru-baru ini.

“Setakat ini, insyaALLAH ada sudah calon, mungkin Ketua Bersatu Bahagian Batu Sapi, Khairul Firdaus Akbar, sekarang pun mereka sibuk mengagihkan bakul makanan koronavirus (Covid-19) tetapi bukan bermaksud untuk berkempen,” katanya ketika dihubungi Sinar Harian hari ini.

Sementara itu, seorang lagi sumber mengatakan perkara itu belum disahkan namun nama calon untuk PRK Batu Sapi sudah disebut sejak dua minggu lalu.

“Sebenarnya ia adalah permintaan jentera akar umbi untuk mencadangkan Khairul Firdaus tetapi beliau sendiri berkata tidak pasti sama ada diberi peluang atau tidak memandangkan kes Covid-19 kini sedang meningkat.

“Kami d iakar umbi cuma mencadangkan, namun setakat ini belum ada yang menyerahkan nama beliau ke pimpinan tertinggi.

“Namun jika beliau dijadikan calon, kami bersedia menyokong,” katanya.

Sebelum ini, barisan pimpinan tertinggi Warisan ketika memaklumkan akan meletakkan calon dalam PRK itu turut menjangkakan dicabar oleh parti lain.

Menurut Naib Presiden Warisan, Datuk Dr Jaujan Sambakong, pihaknya yakin akan ada pertandingan dalam PRK itu walaupun Sabah sedang menghadapi penularan kes Covid-19 yang tinggi pada waktu ini.

Beliau berkata, dalam sejarah di Sabah, tiada pertandingan secara percuma sepanjang pengalaman 60 tahun di mana-mana Pilihan Raya Umum (PRU) dan PRK.

Katanya, Suruhanjaya Pilihan Raya (SPR) juga sudah keluarkan kenyataan PRK Batu Sapi tetap diteruskan, maknanya memang akan ada pertandingan.- SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ibu Bapa Paling Jahat

SINGAPURA: Sepasang suami isteri mendera kejam anak lelaki mereka yang berusia lima tahun dengan mengurungnya dalam sangkar kucing sebelum menyimbahnya dengan air menggelegak semata-mata tidak mahu mandi, sehingga menyebabkan kematian kanak-kanak itu.

Azlin Arujunah dan suaminya Ridzuan Mega Abdul Rahman, kedua-duanya 27 tahun, sering memukul mangsa termasuk menggunakan penyapu, malah kanak-kanak itu juga tempang sedikit kerana tempurung lututnya senget akibat didera, lapor Daily Mail.

Dalam hari pertama perbicaraan terhadap mereka semalam, mahkamah diberitahu mangsa dikurung dalam sangkar kucing pada 22 Oktober 2016, kerana enggan mandi sebelum bapanya mencurahkan air sepanas sekurang-kurangnya 92 Celsius pada belakang dan betisnya.

Mangsa yang identitinya dirahsiakan mahkamah, rebah dan terus tidak bergerak, tetapi ibu bapanya tidak membawanya ke hospital, sebaliknya menunggu enam jam sebelum mendapatkan rawatan.

Malangnya, dia meninggal dunia sehari kemudian dan pasangan itu ditahan susulan laporan dibuat terhadap mereka oleh pihak hospital.

Saksi pendakwa pertama yang memberi keterangan terhadap Azlin dan Ridzuan semalam, Profesor Madya Loh Tsee Foong berkata, mangsa mengalami lecuran tahap ketiga yang meliputi 75 peratus badannya, kecederaan buah pinggang akut, penyahhidratan, patah hidung, luka pada wajahnya selain lambat bertutur.

Selain itu, mahkamah diberitahu, Ridzuan Mega sebelum itu pernah menekapkan sudu yang dipanaskan pada tapak tangan mangsa kerana ‘mencuri’ susu tepung untuk dimakan.

Mangsa juga pernah dilecurkan dengan air panas sekurang-kurangnya empat kali sebelum kematiannya.

Azlin dan Ridzuan menghadapi hukuman mati mandatori atau penjara seumur hidup bagi tuduhan bunuh.

Mahkamah diberitahu, mangsa diserahkan sebagai anak angkat selepas kelahirannya pada 2011 tetapi kembali bersama ibu bapa kandungnya pada 2015. Mangsa mula didera kira-kira setahun selepas itu.- Agensi


20 cedera eskalator runtuh

ROME: Lebih 20 mangsa cedera, sebahagian besarnya peminat bola sepak Russia selepas eskalator di stesen metro di tengah bandar raya ini, runtuh, semalam.

Media tempatan Itali melaporkan, seorang mangsa mengalami cedera parah selepas kakinya tersepit di dalam tangga bergerak yang runtuh itu.

Video mengenai insiden berkenaan menunjukkan eskalator di stesen Repubblica itu tiba-tiba bergerak dengan laju ke bawah ketika puluhan penumpang berada di atasnya.

Kejadian berkenaan menyebabkan orang ramai yang berada di tangga bergerak itu jatuh bertimpa di atas satu sama lain, sambil kedengaran bunyi jeritan setibanya mereka di bahagian bawah eskalator terbabit.

Laporan media tempatan yang memetik saksi kejadian berkata, kebanyakan peminat bola sepak dipercayai mabuk, selain melompat dan menari di eskalator berkenaan, sebelum ia runtuh, namun penyokong terbabit menafikan dakwaan itu.

“Kami akan menjalankan siasatan untuk mengenal pasti punca kejadian, dan pada masa sama, kami sedia memberikan bantuan kepada semua mangsa yang cedera serta keluarga mereka,” kata Datuk Bandar Rom, Virginia Raggi ketika ditemui wartawa di lokasi kejadian.

Sementara itu, siasatan punca kejadian itu sudah dimulakan, manakala stesen metro berhampiran stesen kereta api Termini di Rom, juga sudah ditutup.

Insiden itu berlaku satu jam sebelum sepak mula Liga Juara-Juara membabitkan pasukan Roma, Itali dan kelab Russia, CSKA Moscow.

Peminat bola sepak Russia dilaporkan menuju ke stesen metro itu yang menghubungkan mereka dengan stesen kereta api untuk ke stadium terbabit.


Dr Noor Hisham Negatif Covid-19

KUALA LUMPUR: Ketua Pengarah Kesihatan, Tan Sri Dr Noor Hisham Abdullah akan kembali mengadakan sidang media di Kementerian Kesihatan Malaysia (KKM) petang ini, selepas tamat kuarantin kendiri di rumahnya.

Dr Noor Hisham berkata, beliau akan kembali bertugas di pejabat KKM dan sidang media berhubung Covid-19 akan mula diadakan di KKM hari ini.

Beliau turut memaklumkan keputusan ujian Covid-19 ke atas dirinya didapati negatif.

Sebelum ini, Dr Noor Hisham menjalani kuarantin kendiri di rumahnya selepas Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri dilaporkan sah positif Covid-19 dan dibawa ke hospital untuk rawatan lanjut.

Susulan itu, beliau mengadakan sidang media berkaitan Covid-19 di kediamannya sejak 6 Oktober lalu tanpa kehadiran media.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


3,000 Pelajar IPT Sabah Dijangka Pulang 1 Mei Ini

KOTA KINABALU: Sebanyak 3,000 pelajar institusi pengajian tinggi (IPT) dari Sabah yang belajar di Semenanjung dijangka pulang ke rumah masing-masing bermula 1 Mei ini.

Menteri Pelajaran dan Inovasi Sabah, Datuk Dr Yusof Yacob berkata, jumlah tersebut meliputi pelajar IPT awam dan swasta.

Katanya, kesemua pelajar akan dikecualikan untuk menjalani kuarantin di pusat kuarantin kerana mereka dilaporkan sihat dan telah menjalani kuarantin selama satu bulan di kampus, namun pihaknya tetap akan merujuk keputusan Majlis Keselamatan Negara (MKN) mengenai hal tersebut.

“Mengikut keputusan  mereka ini sebenarnya yang sihat, sudah dikuarantin di tempat masing-masing selama lebih kurang sebulan dan mereka dilaporkan sihat.

“Bergantung kepada keputusan Majlis Keselamatan Negara (MKN), tetapi apa yang saya difahamkan, oleh kerana mereka ini sihat, apabila mereka tiba di Sabah nanti mereka akan dikecualikan masuk ke kuarantin dan terus ke pangkuan keluarga masing-masing,” katanya.

Beliau berkata demikian selepas menyempurnakan Majlis Penyerahan Juadah Berbuka Puasa kepada Ibu pejabat Polis Daerah (IPD) Kota Kinabalu hari ini.

Walau bagaimanapun, beliau berkata, pelajar tersebut tetap akan menjalani saringan gejala Covid-19 terlebih dahulu bagi memastikan mereka benar-benar selamat untuk kembali ke pangkuan keluarga mereka.

Susulan pengumuman lanjutan tempoh Perintah Kawalan Pergerakan (PKP) fasa ketiga hingga 28 April pada 10 April lalu,  beberapa persatuan mahasiswa menggesa kerajaan membenarkan penuntut yang masih berada di kampus pulang ke rumah masing-masing secara berperingkat.

Justeru, pada Selasa lalu, kerajaan telah membenarkan kira-kira 100,000 pelajar IPT awam dan swasta di seluruh negara yang berada di kampus untuk pulang ke rumah masing-masing.

Mengulas lanjut, Yusof berkata, apabila tiba di lapangan terbang, pelajar akan diambil dengan bas dan terus dibawa ke daerah masing-masing serta dihantar ke balai polis sebelum dihantar  terus ke rumah.

Tambahnya, pelajar yang memiliki kenderaan sendiri juga dibenarkan memandu pulang dengan syarat mereka hanya memandu seorang sahaja.

“Lebih mudah jika kita atur bas untuk pelajar yang mempunyai satu laluan misalnya pelajar-pelajar yang berada di satu laluan dari Papar, Kimanis, Membakut, Beaufort, Sipitang, kemudian ke utara, yang ke Kota Belud, Tuaran, Tenghilan, Kota Marudu, Kudat… begitu juga dengan ke Ranau dan yang lain-lain.

“Jadi kita susun sedemikian untuk meminumkan kesesakan, inilah logistik perancangan yang kita akan laksanakan,” jelasnya. – BorneoToday


COVID19: 1,247 Kes Baharu, 3 Kematian Direkodkan Hari Ini

PUTRAJAYA: Kes harian COVID-19 kekal empat angka 1,247 kes menjadikan jumlah kumulatif kes di negara ini iaitu 101,565 kes dan mencatatkan tiga kes kematian hari ini.

Ketua Pengarah Kesihatan, Tan Sri Dr Noor Hisham Abdullah, berkata ia menjadikan jumlah kes aktif dan kebolehjangkitan di Malaysia sebanyak 18,576 kes.

Katanya, daripada jumlah kes hari ini, Selangor kekal mencatatkan kes harian tertinggi iaitu 461 kes bersamaan 37.0 peratus.

“Daripada jumlah ini, sebanyak 309 kes (67.0 peratus) adalah daripada kluster- kluster dan saringan kontrak rapat COVID-19 yang aktif dijalankan di lapangan.

“Negeri lain yang mencatatkan kes tinggi hari ini ialah Sabah sebanyak 225 kes (18.0 peratus) dan Johor sebanyak 205 kes (16.4 peratus),” katanya dalam kenyataan, di sini hari ini.

Dalam pada itu, Dr Noor Hisham memaklumkan terdapat 1,441 kes sembuh di negara ini menjadikan jumlah kumulatif kes sembuh daripada COVID-19 sebanyak 82,540 kes atau 81.3 peratus daripada jumlah keseluruhan kes.

Selain itu, beliau berkata, tiga kematian disebabkan oleh COVID-19 dilaporkan hari ini menjadikan jumlah kumulatif kes kematian di Malaysia sebanyak 449 kes atau 0.44 peratus daripada jumlah keseluruhan kes.

Katanya, dua kematian dilaporkan di Sabah dan satu di Selangor.

“Kes kematian ke-447 membabitkan lelaki berusia 76 tahun dan mempunyai penyakit Chronic Obstructive Airway Disease dan strok serta meninggal dunia di Hospital Lahad Datu, Sabah.

“Bagi kematian ke-448, ia membabitkan wanita berusia 64 tahun dan mempunyai penyakit kencing manis, darah tinggi, dan jantung serta meninggal dunia di Hospital Sungai Buloh,” katanya.

Dr Noor Hisham berkata, bagi kes kematian ke-449 ia membabitkan lelaki berusia 65 tahun dan mempunyai penyakit darah tinggi dan gout serta jenazahnya dibawa ke Hospital Duchess of Kent di Sandakan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Catat Satu Kluster, 87 Kes Positif Baharu COVID-19 Hari Ini

KOTA KINABALU: Sabah hari ini mencatatkan satu kluster baharu COVID-19 dengan 87 kes baharu dilaporkan.

Kluster Jalan Menteri Kota Kinabalu mencatatkan pertambahan tiga kes baharu menjadikan jumlah keseluruhan sebanyak 12 kes dilaporkan.

Kluster itu berpunca daripada aktiviti keagamaan di sebuah gereja dan ia turut melibatkan penduduk dari Penampang

Sementara itu, 87 kes baharu COVID-19 adalah dari daerah Kunak 21 kes, Kota Kinabalu (18 kes), Kalabakan (12 kes), Tawau (12 kes), Kinabatangan (5 kes), Beaufort (5 kes), Penampang (4 kes), Tuaran (3 kes), Semporna (2 kes) dan Kota Belud (2 kes).

Manakala, Lahad Datu, Papar dan Keningau masing-masing mencatatkan satu kes sahaja. Daerah seperti Beluran, Telupid, Tongod, Kudat, Pitas, Kota Marudu, Ranau, Putatan, Sipitang, Kuala Penyu, Nabawan, Tambunan, Sandakan dan Tenom tidak mencatatkan sebarang kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Tempatan Ditahan Cuba Edar Rokok Tidak Bercukai Di Kudat

KUDAT: Tindakan seorang lelaki tempatan cuba mengedar rokok tidak bercukai membawa padah apabila ditahan Pasukan Polis Marin (PPM) dalam Ops Landai Khas di Kampung Tanjung Kapor, semalam.

Dalam kejadian jam 7 pagi itu, suspek berusia 34 tahun yang memandu kereta jenis Saga FLX, ditahan selepas didapati membawa 990 bungkus rokok tidak bercukai.

Komander PPM Wilayah 4 Sabah, Asisten Komisioner Mohamad Pajeri Ali, berkata pemeriksaan dalam kenderaan itu menemukan 198,000 batang rokok jenama Premier Special Blend dan Era Black berjumlah RM39,600.

“Jumlah keseluruhan nilai termasuk rokok dan kenderaan dirampas dianggarkan bernilai RM71,700.

“Tangkapan dan barang rampasan dibawa ke Markas Operasi PPM Kudat untuk tindakan lanjut,” katanya dalam satu kenyataan media di sini, hari ini.

Katanya, kes disiasat mengikut Seksyen 135(1)(d) Akta Kastam 1967 yang memperuntukkan hukuman denda tidak kurang 10 ganda nilai atau RM100,000 sehingga tidak lebih daripada 20 ganda nilai suapan atau RM500,000 atau penjara tidak kurang enam bulan dan tidak lebih lima tahun atau kedua-duanya sekali.


Buaya 100KG Ditangkap Di Kampung Titiku Pamalan, Keningau

KENINGAU: Penduduk Kampung Titiku Pamalan gempar seketika apabila menyedari kehadiran buaya di tepi kolam berhampiran kawasan rumah salah seorang penduduk.

Buaya seberat 100kg dan sepanjang 2 meter itu berjaya ditangkap hasil kerjasama Angkatan Pertahanan Awam (APM) dan Jabatan Bomba dan Penyelamat Malaysia (JBPM).

Pengadu dikenali sebagai Fauzah Ibrahim membuat laporan kepada APM pada 1.05 petang semalam mengenai kehadiran buaya itu kerana khuatir dengan keselamatan keluarganya.

Skuad APM kemudian segera bergegas ke lokasi kejadian bagi menilai tahap bahaya di kawasan tersebut.

Anggota APM menyediakan tali penjerut dan cuba mengesan buaya yang sedang bersembunyi di dasar kolam.

Anggota APM bekerjasama dengan pasukan bomba bagi mengesan dan menangkap buaya tersebut.


Jose Mourinho Pengurus Baharu Tottenham

LONDON: Tottenham Hotspur menamakan Jose Mourinho sebagai pengurus baharu mereka dengan kontrak berakhir musim 2022-23, kata kelab Liga Perdana Inggeris (EPL) itu, sebentar tadi.

Pengurus dari Portugal dan berumur 56 tahun itu kembali ke barisan pengurusan buat kali pertama selepas dipecat Manchester United pada Disember lalu dan mengisi kekosongan Mouricio Pochettino, yang dipecat semalam.

“Kami memperoleh Jose yang juga adalah salah seorang pengurus paling berjaya dalam bola sepak,” kata Pengerusi Spurs, Daniel Levvy dalam satu kenyataan di laman web rasmi Tottenham Hotspur.

“Dia mempunyai pengalaman luas, boleh memberi inspirasi kepada pasukan dan mempunyai taktikal yang bagus. Dia memenangi pelbagai kejayaan di kelab yang dia kendalikan. Kami yakin dia akan membawa tenaga dan keyakinan di bilik persalinan.

Spurs, yang kini berada di kedudukan 14 liga, adalah kelab ketiga EPL yang dikendalikan Mourinho.

“Saya teruja menyertai kelab yang mempunyai sejarah hebat dan juga penyokong yang bersemangat,” kata Mourinho.

“Kualiti dalam kedua-dua skuad dan juga akademi membuat saya teruja. Bekerja dengan pemain di sini juga menarik saya.” – Reuters


Kabinet Sabah setuju penubuhan 500 MPKK baharu – Ewon

KOTA KINABALU, 23 Mei – Kerajaan negeri bersetuju untuk mewujudkan 500 badan Majlis Pengurusan Komuniti Kampung (MPKK) di seluruh Sabah sebagai tambahan kepada 2,853 MPKK sedia ada.

Menteri Pembangunan Luar Bandar Sabah (KPLB) Datuk Ewon Benedick berkata kementeriannya telah mengesyorkan supaya sejumlah 500 kampung di seluruh Sabah diwujudkan MPKK baharu.

Beliau berkata syor itu dibuat berasaskan kepada keperluan sebenar iaitu satu kampung satu MPKK bagi memudahkan urus tadbir pembangunan dan hal berkaitan di setiap kampung.

“Memang berlaku selama ini terdapat satu badan MPKK (yang sebelum ini dikenali sebagai JKKK – Jawatankuasa Kemajuan dan Keselamatan Kampung) meliputi kawasan sehingga tiga kampung.

“Contohnya dalam kawasan Dewan Undangan Negeri (DUN) Kadamaian, MPKK bagi Kampung Taginambur Jaya meliputi tiga kampung iaitu Taginambur Jaya, Tamalang dan Bukit Bendera. Begitu juga dengan kawasan DUN Moyog iaitu MPKK bagi Kampung Babagon meliputi Babagon, Timpangoh dan Timpoluon.

“Syor itu juga dibuat kerana pentadbiran daerah di seluruh Sabah kini mencakupi 26 daerah penuh dan 10 daerah kecil, yang banyak perkampungan sedia ada bertambah besar dan banyak perkampungan baru telah dibina,” katanya dalam kenyataan, di sini, hari ini.

Ewon yang juga Anggota DUN Kadamaian berkata senarai 500 kampung tersebut berdasarkan kepada senarai yang dikemukakan oleh pejabat daerah seluruh negeri kepada KPLB Sabah.

“Sebagai makluman, penambahan MPKK (JKKK) tidak dibuat sejak tahun 1980-an. Oleh itu sukacita saya memaklumkan bahawa Kabinet Kerajaan Negeri Sabah telah bersetuju kepada syor kementerian tersebut,” katanya.

Justeru, beliau yakin dengan keputusan itu akan dapat memudahkan pentadbiran pembangunan dan hal-hal berkaitan di kesemua 500 kampung tersebut apabila dilantik sepenuhnya kelak.

“Proses pelantikan akan diselaraskan oleh Jawatankuasa yang diurusetiakan oleh Pegawai Daerah atau Penolong Pegawai Daerah mengikut tatacara sedia ada yang telah ditetapkan,” katanya.

Selain itu, Ewon berkata Kabinet Negeri Sabah juga bersetuju supaya urus tadbir bagi 132 Jawatankuasa Kemajuan Dalam Bandar (JKDB) di seluruh Sabah kini diletakkan di bawah Kementerian Kerajaan Tempatan dan Perumahan Sabah.


Harga petrol lebih rendah mula 1 Januari ini

PUTRAJAYA: Kerajaan akan menyelaraskan harga runcit produk petroleum termasuk RON95 kepada harga yang lebih rendah mulai 1 Januari ini berikutan penetapan harga jualan runcit produk petroleum secara minguan, sejajar dengan trend penurunan harga pasaran minyak dunia ketika ini.

Menteri Kewangan, Lim Guan Eng, berkata perkara itu akan memberikan kelebihan kepada pengguna jika harga minyak dunia sedang naik, namun disebabkan trend harga minyak adalah menurun, maka kerajaan bersedia menukarkan asas penetapan harga jualan runcit produk petroleum secara mingguan.

“Ini bermakna kaedah penetapan harga secara bulanan di bawah Mekanisme Harga Automatik (APM) akan digantikan dengan penetapan harga jualan runcit secara mingguan dalam keadaan harga minyak dunia menurun.

“Penetapan harga jualan runcit produk petroleum secara mingguan akan dilaksanakan mulai 1 Januari 2019 bagi membolehkan pengguna menikmati perubahan harga yang lebih cepat selaras dengan perubahan harga petroleum di pasaran dunia.

“Justeru, harga runcit produk petroleum dijangka turun mulai 1 Januari 2019 dan sekiranya trend penurunan harga minyak sedunia berterusan, maka harga minyak runcit akan diturunkan setiap minggu,” katanya dalam satu kenyataan, hari ini.

Bermula 7 Jun lalu, kerajaan mengekalkan harga runcit petrol RON95 dan diesel masing-masing pada paras RM2.20 seliter dan RM2.18 seliter.

Guan Eng berkata, timbul persoalan apa akan berlaku jika harga minyak dunia naik semula kerana ia akan memperlihatkan kenaikan harga minyak runcit yang akan turut naik setiap minggu.

Katanya, dalam keadaan itu, kenaikan harga minyak runcit akan dikawal dan dihadkan kepada RM2.20 seliter untuk RON95 dan RM2.18 untuk diesel.

“Pengekalan harga ini adalah sehingga pelaksanaan pemberian subsidi petrol RON95 secara bersasar dilaksanakan pada 2019.

“Ini selaras dengan manifesto Pilihan Raya Umum Ke-14 (PRU-14) Pakatan Harapan (PH) untuk meningkatkan kesejahteraan ekonomi rakyat dengan membolehkan rakyat menerima faedah penurunan harga minyak tetapi membantu golongan B40 dengan subsidi bersasar apabila harga minyak naik,” katanya. – Berita Harian


RM208,200 Untuk 357 Pemandu Bas Sekolah Di Sabah

KUALA LUMPUR, 3 Dis : Peruntukan Bantuan Prihatin Nasional (BPN) sebanyak RM208,200 untuk 357 pemandu bas sekolah di Sabah telah disalurkan kepada Lembaga Pelesenan Kenderaan Perdagangan (LPKP) Sabah pada 30 Nov, demikian persidangan Dewan Rakyat diberitahu hari ini.

Timbalan Menteri Pengangkutan Hasbi Habibollah berkata kementerian melalui LPKP Sabah membuka permohonan BPN untuk pemandu bas sekolah mulai 5 Ogos lepas.

Menurutnya, LPKP Sabah menerima 347 permohonan dan kesemuanya telah melalui proses semakan, tapisan serta layak menerima bantuan itu dalam tempoh berkenaan.

“Berdasarkan senarai 69 pemandu yang dikemukakan oleh pihak Yang Berhormat, didapati 41 pemandu termasuk dalam senarai 347 pemandu yang layak, manakala 28 pemandu adalah tidak tersenarai dan LPKP Sabah tidak mempunyai rekod permohonan daripada pemandu-pemandu itu,” katanya dalam ucapan sesi Kamar Khas persidangan Dewan Rakyat di sini hari ini.

Beliau berkata demikian sebagai jawapan kepada usul Chan Foong Hin (PH-Kota Kinabalu) mengenai ‘Bantuan Prihatin RM600 Pemandu Bas Sekolah Di Sabah ‘.

Terdahulu Chan ketika berucap membangkitkan isu berkenaan, berkata beliau menerima 69 aduan daripada pemandu bas sekolah di sekitar Kota Kinabalu.

Hasbi berkata LPKP Sabah menyarankan supaya pemandu-pemandu berkenaan mengemukakan kepada lembaga itu beberapa maklumat untuk semakan dan seterusnya mengemukakan permohonan peruntukan kerana terdapat maklumat pemandu yang tidak lengkap dalam senarai berkenaan.

Katanya antara maklumat yang diperlukan ialah salinan kad pengenalan, salinan lesen memandu PSV, salinan lesen atau permit kenderaan, salinan lesen berniaga (bagi milik syarikat) dan maklumat akaun bank pemandu iaitu nama bank dan nombor akaun bank pemandu.

Dalam pada itu, LPKP Sabah juga mengambil maklum akan kelewatan pembayaran bantuan tersebut kerana antara isu yang dihadapi lembaga berkenaan adalah maklumat yang dikemukakan pemohon tidak lengkap dan kesilapan maklumat dalam melengkapkan permohonan.

Sehubungan itu menurutnya, LPKP Sabah perlu menghubungi semula pemohon untuk melengkapkan maklumat yang diperlukan selain mengenal pasti kesahihan maklumat yang dikemukakan pemandu.

“Tapisan perlu dibuat bagi mengelakkan permohonan bertindih dan mengelakkan pemohon yang tidak berlesen di LPKP Sabah turut menerima bantuan ini memandangkan permohonan dibuat secara online (dalam talian) dan melalui borang (manual).

“Ini kerana kaedah permohonan online adalah melalui Google Form sahaja dan pengesahan maklumat lesen perlu dibuat secara manual dengan membandingkan data pelesenan LPKP Sabah sedia ada,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


691 Kes Baharu Covid-19, 4 Kematian Dicatat Hari Ini

PUTRAJAYA: Kes positif COVID-19 terus meningkat hari ini kepada 691 kes, jumlah tertinggi setakat ini.

Daripada jumlah itu, 394 kes dikesan dalam Kluster Tembok yang membabitkan satu penjara di Kedah.

Ketua Pengarah Kesihatan, Tan Sri Dr Noor Hisham Abdullah, berkata peningkatan kes baharu itu membabitkan 688 kes penularan tempatan dan tiga kes import mendapat jangkitan dari luar negara.

Katanya, pertambahan kes baharu itu menjadikan jumlah kumulatif kes COVID-19 di negara ini sebanyak 13,504 kes dengan kes aktif dan kebolehjangkitan 2,936 kes.

“Kes di penjara di Kedah itu meliputi 57 peratus daripada jumlah keseluruhan kes baharu yang dilaporkan hari ini,” katanya dalam sidang media COVID-19 yang disiarkan secara langsung di Facebook Kementerian Kesihatan, di sini hari ini.


Tiada Lapangan Terbang Baharu Di Sabah, Hanya Naik Taraf KKIA

KOTA KINABALU: Khabar angin mengatakan sebuah lapangan terbang baharu akan dibina di negeri ini tidak tepat selepas Kerajaan Persekutuan mengesahkan tiada apa-apa perancangan mengenainya sedang dilakukan.

Ahli Parlimen Kota Kinabalu, Chan Foong Hin berkata, Kerajaan Pusat sebaliknya mengesahkan merancang untuk membesar lagi Terminal 1 dan Terminal 2 Lapangan Terbang Antarabangsa Kota Kinabalu (KKIA) sebagai sokongan kepada industri penerbangan dan pelancongan negeri yang berkembang pesat.

“Kerajaan Persekutuan telah merancang menaik taraf KKIA untuk meningkatkan lagi kapasitinya untuk menampung perkembangan industri penerbangan.

“Pelan Induk Kajian tentang perancangan itu telah dimulakan oleh Malaysia Airport Holdings Berhad (MAHB) sejak Ogos lalu selama tujuh bulan sehingga suku pertama 2020,” katanya dalam satu kenyataan hari ini.

Beliau berkata, perkara tersebut dimaklumkan Menteri Pengangkutan, Anthony Loke ketika penggulungan Belanjawan 2020 selepas dibangkitkannya dalam perbahasan.

Katanya, pelan induk berkenaan turut bertujuan mengkaji perancangan dan pembangunan jangka panjang KKIA.

Menurut beliau, mengenai Terminal 2 KKIA yang dicadangkan dibuka kepada awam, perkara itu mungkin tidak berlaku kerana terminal berkenaan kini sedang digunakan pada kapasiti maksimum oleh dua syarikat penerbangan iaitu Westar Aviation dan Sazma.

“Kedua-dua syarikat melakukan tiga penerbangan sehari, tambahan pula, Terminal 2 digunakan untuk kargo, pesawat khas, pesawat diraja, pesawat rasmi kerajaan serta turut digunakan oleh pihak berkuasa Esscom.

“Oleh sebab itu, adalah tidak tepat jika mengatakan Terminal 2 tidak digunakan pada kapasiti penuh,” katanya.

Tambahnya, kerajaan sebelum ini telah membelanjakan sebanyak RM1.6 bilion untuk menaik taraf KKIA, justeru langkah itu perlu diteruskan bukannya membina lapangan terbang baharu.


Kerajaan Sekarang Lebih Adil, Hormat Hak Sabah, Kata Presiden STAR

KOTA KINABALU: Presiden STAR Jeffrey Kitingan berkata, kerajaan pusat sekarang tidak seperti kerajaan terdahulu yang dianggap hanya mahu menjaja dan menguasai Sabah.

Katanya, kerajaan Perikatan Nasional (PN) pimpinan Perdana Menteri Muhyiddin Yassin adalah kerajaan yang adil dan menghormati hak negeri itu.

“Buat pertama kalinya saya percaya, kepimpinan di Kuala Lumpur ketika ini adalah yang adil dan menghormati hak negeri Sabah, sebab itu saya sokong PN.

“Kita adalah Malaysia tapi dalam masa sama kita harus faham, kita mahu rakan kongsi sama rata, kita tidak mahu dikuasai, dijajah. Kerajaan ada sekarang bukan macam yang lama, lupakan yang lama kerana sekarang kita dalam era baru, era PN,” katanya.

Beliau berkata demikian ketika berucap sempena majlis himpunan PN di Pusat Konvensyen Antarabangsa Sabah (SICC) hari ini.

Turut hadir Setiausaha Agung PPBM Hamzah Zainudin, Setiausaha Agung PAS Takiyuddin Hassan, Pengerusi PPBM Sabah Hajiji Noor, Presiden SAPP Yong Teck Lee dan Setiausaha Agung PBS Jahid Jahim.

Sementara itu, Hamzah dalam ucapannya menyifatkan Jeffrey seorang yang sering ‘menakutkan’ beliau setiap kali pemimpin itu berucap.

“Orangnya kecil tapi pedas, kalau cili dia ini cili api, tetapi kalau mahu kesaksamaan, kalau mahu keadilan, hormat menghormati, itulah dia wadah parti PN.

“Mana ada parti yang begitu baru tetapi berjaya mendapatkan sokongan begitu banyak, Jeffrey janganlah takutkan saya lagi,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Berurusan Dengan ‘Orang Tengah’ Mohon i-Sinar

KUALA LUMPUR: Polis menasihatkan orang ramai yang mahu membuat permohonan i-Sinar supaya berurusan terus di pejabat Kumpulan Wang Simpanan Pekerja (KWSP) dan bukan melalui pihak yang mengaku sebagai ejen atau orang tengah.

Pengarah Jabatan Siasatan Jenayah Komersial (JSJK) Bukit Aman, Datuk Zainuddin Yaacob, berkata pihaknya yakin ada pihak akan cuba mengambil kesempatan untuk melakukan penipuan dengan menawarkan khidmat membantu proses permohonan.

“Difahamkan, KWSP tidak melantik mana-mana pihak untuk membantu pemohon membuat permohonan, justeru orang ramai jangan mudah terpedaya dengan taktik mana-mana pihak yang mengaku sebagai ejen atau orang tengah.

“Buat masa ini kita belum menerima sebarang aduan berhubung kejadian seumpama itu namun kita bimbang ada pihak yang cuba mengambil kesempatan,” katanya dalam sesi wawancara di pejabatnya di Menara KPJ di sini, hari ini.

Beliau berkata, orang ramai diminta berhati-hati sekiranya ditawarkan khidmat sedemikian kerana sindiket yang menjalankan penipuan biasanya akan meminta wang imbuhan untuk khidmat yang diberikan.

Dalam pada itu, katanya pihaknya juga yakin ada pihak yang akan cuba memperdaya orang ramai yang berjaya membuat pengeluaran i-Sinar untuk melaburkan wang itu dalam skim pelaburan tertentu yang menjanjikan pulangan lumayan.

“Perkara sebegini memang biasa berlaku. Pasti ada pihak yang cuba mengambil kesempatan untuk menarik mereka menyertai skim-skim pelaburan yang menjanjikan pulangan lumayan dalam masa singkat.

“Kita tidak mahu ada yang terpedaya dan menggunakan wang simpanan yang dikeluarkan untuk menyertai pelaburan yang belum tentu sah dan akhirnya menjadi mangsa penipuan,” katanya.

Mengulas lanjut, beliau berkata, orang ramai juga dinasihatkan untuk menyemak dengan teliti latar belakang syarikat sebelum membuat sebarang pelaburan, lebih-lebih lagi yang menjanjikan pulangan dalam tempoh singkat.

“Pelaburan yang sah dan tiada unsur penipuan biasanya akan memakan masa yang panjang, bukannya dalam tempoh dua atau tiga bulan kita sudah mendapat keuntungan.

“Jangan mudah percaya dengan janji-janji manis dan jangan malas buat semakan. Pelbagai agensi yang berkaitan kini menyediakan pelbagai platform untuk memudahkan kita berbuat demikian.

“Ini termasuk aplikasi Semak Mule yang dibangunkan Polis Diraja Malaysia (PDRM) untuk menyemak akaun bank dan nombor telefon yang digunakan sindiket penipuan,” jelas Zainuddin.

Beliau berkata, Bank Negara Malaysia (BNM) pada laman webnya turut menyenaraikan skim-skim pelaburan dan syarikat yang disenarai hitam atau didapati menjalankan kegiatan pelaburan tanpa kelulusan.

Semakan perkara berkaitan juga boleh dibuat menerusi laman web Suruhanjaya Sekuriti (SC) serta agensi lain seperti Suruhanjaya Syarikat Malaysia (SSM), Kementerian Perdagangan Dalam Negeri dan Hal Ehwal Pengguna (KPDNHEP), Suruhanjaya Koperasi Malaysia (SKM) dan Suruhanjaya Komunikasi dan Multimedia Malaysia (SKMM). – BH Online


Wanita ‘Mabuk’ Coca Cola

Seoul: Seorang wanita warga emas berusia 74 tahun di Korea Selatan dipercayai mempunyai ketagihan melampau terhadap minuman berkarbonat Coca Cola sejak 40 tahun lalu.

The Guardian melaporkan kisah wanita unik itu pernah disiarkan menerusi saluran YouTube X SBS yang berpangkalan di Korea Selatan.

Wanita itu dilaporkan cenderung minum minuman berkarbonat bagi menghilangkan kesedihannya selepas kematian suami tercinta pada usia 34 tahun.

Ketagihannya semakin tidak dapat dibendung selepas kehilangan anak lelakinya yang meninggal dunia akibat kemalangan jalan raya.

Wanita itu mendakwa boleh menghabiskan 10 tin dalam sehari dan secara purata, dia sudah minum 150,000 tin untuk tempoh 40 tahun bersamaan dengan 37,500 liter.

Katanya, minuman itu memberinya aura positif dan membantu melegakan dirinya setiap kali keletihan, mengantuk serta lapar.

Selepas mendengar perkongsiannya, X SBS mengesyorkan wanita itu menjalani pemeriksaan kesihatan di klinik dan dia bersetuju.

Tekanan darahnya normal namun pemeriksaan lanjut mendapati perutnya mengecil dan terdapat ulser duodenal.

Menurut doktor, keadaan itu akan memberi masalah kepada wanita berkenaan dalam jangka masa panjang.

Tiada kepastian sama ada minuman berkarbonat itu menyebabkan ulser namun wanita berkenaan memberitahu X SBS yang dia akan berusaha mengurangkan pengambilannya.- Agensi


Gempa Bumi Lemah Landa Ranau

KOTA KINABALU: Satu gempa bumi lemah bermagnitud 2.8 pada skala Richter berlaku di Ranau pada jam 11.10 malam tadi.

Jabatan Meteorologi menerusi kenyataan berkata, pusat gempa bumi terletak di 6.0 Utara dan 116.6 timur pada kedalaman 10 kilometer (km) berpusat di Ranau.

“Gegaran mungkin dirasai di Ranau sahaja dan Jabatan Meteorologi akan terus memantau keadaan ini,” kata kenyataan itu.


Bangkai Gajah Pygmy Borneo Dengan Kesan Tembakan Ditemui Dalam Sungai

TAWAU: Bangkai seekor gajah Pygmy Borneo ditemui dalam sungai di Hulu Sungai Udin, Dumpas, dekat sini, kelmarin.

Bangkai gajah terbabit ditemui terendam dalam sungai oleh sekumpulan pemancing ketika memancing di kawasan berkenaan, selain bahagian leher turut diikat tali.

Difahamkan, gajah terbabit turut ditemui dengan kesan tembakan di badan.

Pegawai Jabatan Hidupan Liar Tawau, Sailun Aris, ketika dihubungi mengesahkan pihaknya sudah menerima laporan mengenai penemuan bangkai berkenaan, namun belum dapat memastikan umur dan jantina gajah itu.

“Satu pasukan sudah dihantar ke lokasi itu kira-kira jam 8.30 pagi tadi untuk mengeluarkan bangkai gajah terbabit,” katanya.

Sementara itu, Pengarah Jabatan Hidupan Liar Sabah, Augustine Tuuga, berkata siasatan lanjut akan dijalankan berhubung penemuan bangkai gajah berkenaan, termasuk dakwaan wujud kesan tembakan pada badan haiwan itu.

Katanya, pihaknya mendapat maklumat mengenai penemuan bangkai gajah terbabit yang turut tular di media sosial sejak semalam, bagaimanapun hanya dapat melakukan pemeriksaan pagi ini.

“Kita dapat maklumat sejak semalam. Pegawai kami sudah berada di lokasi untuk tindakan lanjut dan siasatan masih dijalankan. Kita akan lakukan bedah siasat petang ini untuk tentukan punca (kematian gajah),” katanya ketika dihubungi.


Harga RON97 Terus Meningkat, RON95 Dan Diesel Kekal

Kementerian Kewangan menerusi entri terbaru laman web mereka telah mengemaskini harga petrol dan diesel yang berkuatkuasa dari 23 Mac 2019 sehingga 29 Mac 2019.

Harga minyak kali ini menyaksikan harga RON97 terus meningkat sebanyak 7 sen dari RM2.54 kepada RM2.61. Bagi harga runcit RON95 dan Diesel pula kekal pada paras RM2.08 untuk RON95 dan RM2.18 untuk Diesel.

Untuk minggu terbaru ini adalah minggu ketiga harga RON97 terus meningkat setiap minggu. Berdasarkan pengiraan di bawah formula APM, harga runcit produk petrol RON95 dan diesel bagi tempoh 23 Mac 2019 sehingga 29 Mac 2019 sepatutnya adalah sebanyak RM2.31 seliter dan RM2.38 seliter masing-masing.

Namun, harga runcit produk petrol RON95 dan diesel bagi tempoh di atas adalah dikekalkan pada paras RM2.08 seliter dan RM2.18 seliter selaras dengan keputusan Kerajaan untuk menstabilkan harga runcit bagi produk petroleum dan mengurangkan kos sara hidup rakyat.


STAR Puji Ketegasan UMNO Sabah Kekal Bersama GRS

KOTA KINABALU: Timbalan Ketua Menteri Jeffrey Kitingan, memuji keputusan Pengerusi Umno Sabah Bung Moktar Radin, mengekalkan sokongan terhadap kerajaan Gabungan Rakyat Sabah (GRS).

Kitingan yang juga Presiden Parti Solidariti Tanah Airku (STAR) berkata, keputusan Bung Moktar adalah manifestasi autonomi Umno Sabah, sekali gus membuktikan parti berkenaan mengutamakan rakyat Sabah.

“Kerajaan GRS dipilih secara demokrasi sebagai kerajaan di negeri ini. Kita diberi mandat oleh rakyat menumpaskan kerajaan pintu belakang tahun lalu.

“Pembangkang ada membuat cubaan bagi mengganggu gugat kestabilan kerajaan sedia ada, namun cubaan mereka gagal kerana parti membentuk GRS memahami kuasa sebenar hanya berada di tangan rakyat,” katanya dalam kenyataan, di sini, hari ini.

Katanya, oleh sebab itu, GRS berterusan bekerja keras untuk rakyat, selain komited memenuhi janji kempen manifesto bagi membawa Sabah maju ke hadapan.

Terdahulu, Bung Moktar berkata Umno Sabah kekal bersama GRS walaupun keputusan di peringkat pusat mengambil pendirian menarik semula sokongan terhadap Perdana Menteri, Muhyiddin Yassin.

Beliau yang juga Ahli Parlimen Kinabatangan, berkata Umno Sabah percaya tiada keperluan bagi parti berkenaan di negeri itu keluar daripada GRS selepas mengambil kira kerajaan yang mentadbir Sabah berfungsi.

Dalam pada itu, Kitingan ketika mengulas lanjut, berkata STAR memberi jaminan menyokong kepemimpinan Ketua Menteri Hajiji Noor. Beliau menyarankan ahli partinya kekal bertenang dan melaksanakan tanggungjawab seperti biasa.

Sementara itu, Ahli Parlimen Kimanis, Mohamad Alamin, berkata menjadi tanggungjawab kerajaan negeri melindungi kepentingan rakyat Sabah tanpa mengira pertikaian politik yang sedang berlaku di Semenanjung.

“Apa sahaja yang berlaku di sana, biarkan kekal di sana. Bagi Ahli Parlimen seperti saya, Sabah adalah keutamaan. Apa sahaja keputusan dibuat di sini adalah demi kepentingan negeri. Kita wajib menghormati mandat rakyat. Kita tidak mahu mereka menjadi mangsa,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost